Kannada-LLM-Labs/Wikipedia-Kn huggingface dataset:
ಊತ

ವೈದ್ಯಕೀಯ ಪರಿಭಾಷೆಯಲ್ಲಿ, ಊತ, ಬಾವು ಅಥವಾ ಊದುವಿಕೆಯು ಶರೀರದ ಒಂದು ಭಾಗ ಅಥವಾ ಪ್ರದೇಶದ ಅಶಾಶ್ವತ ಅಸಹಜ ಹಿಗ್ಗುವಿಕೆ. ಇದು ಜೀವಕೋಶಗಳ ತ್ವರಿತ ವೃದ್ಧಿಯ ಕಾರಣದಿಂದ ಉಂಟಾಗುವುದಿಲ್ಲ. ಇದು ಅಂಗಾಂಶಗಳಲ್ಲಿ ದ್ರವದ ಶೇಖರಣೆಯಿಂದ ಉಂಟಾಗುತ್ತದೆ. ಇದು ಶರೀರದಾದ್ಯಂತ (ಸಾಮಾನ್ಯೀಕೃತ) ಉಂಟಾಗಬಹುದು, ಅಥವಾ ಒಂದು ನಿರ್ದಿಷ್ಟ ಭಾಗ ಅಥವಾ ಅಂಗವು (ಸ್ಥಳೀಕೃತ) ಬಾಧಿತವಾಗಿರಬಹುದು. ಸಾಮಾನ್ಯವಾಗಿ ಊತವು ಅಪಾಯಕಾರಿಯಲ್ಲ ಮತ್ತು ಉರಿಯೂತ ಅಥವಾ ಮೂಗೇಟಿಗೆ ಸಾಮಾನ್ಯ ಪ್ರತಿಕ್ರಿಯೆಯಾಗಿರುತ್ತದೆ.

ಊತವನ್ನು ಉರಿಯೂತದ ಐದು ಲಕ್ಷಣಗಳಲ್ಲಿ ಒಂದು ಎಂದು ಪರಿಗಣಿಸಲಾಗುತ್ತದೆ; ಅಂದರೆ ನೋವು, ಉಷ್ಣ, ಕೆಂಪುತನ, ಮತ್ತು ಕ್ರಿಯೆಯ ನಷ್ಟ ಇವುಗಳ ಜೊತೆಗೆ. ಗಾಯ, ಸೋಂಕು, ಅಥವಾ ರೋಗಕ್ಕೆ ಪ್ರತಿಕ್ರಿಯೆಯಾಗಿ ಶರೀರದ ಭಾಗವು ಊದಿಕೊಳ್ಳಬಹುದು. ಊತ, ವಿಶೇಷವಾಗಿ ಕಣಕಾಲಿನ ಊತವು ಶರೀರವು ದ್ರವವನ್ನು ಸರಿಯಾಗಿ ಪರಿಚಲನೆ ಮಾಡದಿದ್ದರೆ ಉಂಟಾಗಬಹುದು. ನೀರಿನ ಧಾರಣವು ರೋಗಲಕ್ಷಣದ ಮಟ್ಟಿಗೆ ಮುಂದುವರಿದರೆ, ಊತ ಉಂಟಾಗುತ್ತದೆ. ಸಾಮಾನ್ಯೀಕೃತ ಊತ ಅಥವಾ ಭಾರೀ ಉಬ್ಬರವು (ಈಡೀಮ) ಗಂಭೀರವಾಗಿ ಅಸ್ವಸ್ಥ ಜನರಲ್ಲಿ ಸಾಮಾನ್ಯ ಚಿಹ್ನೆಯಾಗಿದೆ. ತರಬೇತಿ ಇಲ್ಲದ ಕಣ್ಣಿಗೆ ಸ್ವಲ್ಪ ಉಬ್ಬರವನ್ನು ಪತ್ತೆಹಚ್ಚುವುದು ಕಷ್ಟವಾಗಬಹುದಾದರೂ, ವಿಶೇಷವಾಗಿ ಅಧಿಕ ತೂಕದ ವ್ಯಕ್ತಿಯಲ್ಲಿ, ಭಾರೀ ಉಬ್ಬರವು ಬಹಳ ಸ್ಪಷ್ಟವಾಗಿರುತ್ತದೆ.

ಉರಿಯೂತ ಸಂಬಂಧಿ ಊತವು ತೀವ್ರ ಅಥವಾ ದೀರ್ಘಕಾಲಿಕವಾಗಿರಬಹುದು. ತೀವ್ರ ಊತಗಳ ಚಿಹ್ನೆಗಳಲ್ಲಿ ಕೆಂಪುತನ, ಸ್ಥಳೀಯ ಜ್ವರ, ನೋವು ಮತ್ತು ಬಾಧಿತ ಅಂಗದ ಕಾರ್ಯದಲ್ಲಿ ದುರ್ಬಲತೆ ಸೇರಿವೆ. ಸಂಬಂಧಿತ ದುಗ್ಧರಸ ಗ್ರಂಥಿಗಳು ಬಾಧಿತವಾಗುವವು ಮತ್ತು ತೀವ್ರ ಉರಿಯೂತದ ಚಿಹ್ನೆಗಳನ್ನು ತೋರಿಸುವವು. ದೀರ್ಘಕಾಲದ ಉರಿಯೂತ ಸಂಬಂಧಿ ಊತಗಳು ತೀವ್ರ ಉರಿಯೂತ ಸಂಬಂಧಿ ಊತಗಳ ಚಿಹ್ನೆಗಳನ್ನು ತೋರಿಸುವವು, ಆದರೆ ಮಂದ ರೂಪದಲ್ಲಿ. ಈ ಸಂದರ್ಭದಲ್ಲಿ, ಈಡೀಮ ಉಂಟಾಗದಿರಬಹುದು. ದೀರ್ಘಕಾಲದ ಊತಗಳನ್ನು ನವೋತಕ ಸಂಬಂಧಿ ಊತಗಳಿಂದ ವ್ಯತ್ಯಾಸ ಮಾಡಬಹುದು, ಆ ವ್ಯತ್ಯಾಸವೇನೆಂದರೆ ನವೋತಕ ಸಂಬಂಧಿ ಊತಗಳು ಗಾತ್ರದಲ್ಲಿ ಎಂದೂ ಕಡಿಮೆಯಾಗುವುದಿಲ್ಲ, ಆದರೆ ಉರಿಯೂತ ಸಂಬಂಧಿ ಊತಗಳು ಸಾಂದರ್ಭಿಕ ಇಳಿಮುಖವನ್ನು ತೋರಿಸಬಹುದು.

ಸೌಮ್ಯ ಊತವು ತನ್ನಷ್ಟಕ್ಕೆ ತಾನೇ ಹೋಗುವ ಸಾಧ್ಯತೆ ಇದೆಯಾದರೂ, ಲಕ್ಷಣಗಳನ್ನು ನಿವಾರಿಸಲು ಅಥವಾ ಪ್ರಕ್ರಿಯೆಯನ್ನು ತ್ವರೆಗೊಳಿಸಲು ಹಲವಾರು ಕಾರ್ಯಗಳನ್ನು ಮಾಡಬಹುದು. ಊತಕ್ಕೆ ಕ್ಷಿಪ್ರವಾಗಿ ಚಿಕಿತ್ಸೆ ಮಾಡುವುದು ಮುಖ್ಯ ಏಕೆಂದರೆ ಘಟನೆಯ ನಂತರ ಅದು ತಕ್ಷಣ ಒಮ್ಮೆಲೇ ಅತಿ ವೇಗದ ಪ್ರಮಾಣದಲ್ಲಿ ಉಂಟಾಗುತ್ತದೆ.

ಉಲ್ಲೇಖಗಳು

ವೈದ್ಯಕೀಯ ಚಿಹ್ನೆಗಳು
ಪಟಾಕಿ (ಚಲನಚಿತ್ರ)

ಪಟಾಕಿ ( ಆಂಗ್ಲ: Cracker) ೨೦೧೭ರ ಕನ್ನಡ ಭಾಷೆಯ ಚಲನಚಿತ್ರ. ಮಂಜು ಸ್ವರಾಜ್ ಈ ಚಿತ್ರವನ್ನು ನಿರ್ದೇಶಿಸಿದ್ದಾರೆ. ತಮ್ಮ ಎಸ್.ವಿ. ಪ್ರೊಡಕ್ಷನ್ಸ್ ಬ್ಯಾನರ್ ಅಡಿಯಲ್ಲಿ ಎಸ್. ವಿ. ಬಾಬುರವರು ಚಿತ್ರವನ್ನು ನಿರ್ಮಿಸಿದ್ದಾರೆ. ಮುಖ್ಯ ಭೂಮಿಕೆಯಲ್ಲಿ ಗಣೇಶ್ ಮತ್ತು ರನ್ಯ ರಾವ್ ಅಭಿನಯಿಸಿದ್ದಾರೆ. ಚಿತ್ರಕ್ಕೆ ಅರ್ಜುನ್ ಜನ್ಯಾ ಅವರು ಸಂಗೀತ ನೀಡಿದ್ದಾರೆ. ಈ ಚಿತ್ರವು ತೆಲುಗಿನ ಪಟಾಸ್ ಚಿತ್ರದ ರೀಮೇಕ್.

ಪಾತ್ರವರ್ಗ 

 ಡಿ ಎಸ್ ಪಿ ಸೂರ್ಯ ಆಗಿ ಗಣೇಶ್
 ಡಿ ಜಿ ಪಿ ಅಗ್ನಿ ಆಗಿ ಸಾಯಿ ಕುಮಾರ್
 ಸಂಗೀತಾ ಆಗಿ ರನ್ಯಾ ರಾವ್
 ಮನ್ವಿತ ಆಗಿ ಪ್ರಿಯಾಂಕ ತಿಮ್ಮೇಶ್
 ರುದ್ರ ಪ್ರತಾಪ್ ಆಗಿ ಆಶಿಷ್ ವಿದ್ಯಾರ್ಥಿ
 ಬಸಂತಿ ಆಗಿ ಸಾಧು ಕೋಕಿಲ
 ಇನ್ಸ್ಪೆಕ್ಟರ್ ಶಿಂದೆ ಆಗಿ ಭರತ್ ಕೌಲ್
 ಪ್ರತಾಪ್ ಆಗಿ ಕುರಿ ಪ್ರತಾಪ್
 ಸುಧಾಕರ ಆಗಿ ರಾಕ್ಲೈನ್ ಸುಧಾಕರ್
 ತಮಿಳು ಆಗಿ ಮಿತು ಚಕ್ರವರ್ತಿ
 ಪ್ರಭಾಕರ ಆಗಿ ಮೋಹನ್ ಜುನೇಜ

ಉಲ್ಲೇಖಗಳು 

ಕನ್ನಡ ಚಲನಚಿತ್ರಗಳು
ವರ್ಷ-೨೦೧೭ ಕನ್ನಡಚಿತ್ರಗಳು
ನೂರೊಂದು ನೆನಪು (ಚಲನಚಿತ್ರ)

ನೂರೊಂದು ನೆನಪು ೨೦೧೭ರ ಕನ್ನಡ ಭಾಷೆಯ ಚಲನಚಿತ್ರ. ಎಂ. ಕುಮರೇಶ್ ಅವರು ಚಿತ್ರವನ್ನು ನಿರ್ದೇಶಿಸಿದ್ದಾರೆ. ದಿವಂಗತ ಶ್ರೀ ಸುಹಾಸ್ ಶಿರ್ವಲ್ಕರ್ ಅವರು ಬರೆದ ಕಥೆಯನ್ನು ಆಧರಿಸಿದ ಚಿತ್ರ ಇದಾಗಿದೆ. ಪ್ರವೀಣ್ ಸುತರ್ ಅವರ ಸಂಭಾಷಣೆ ಮತ್ತು ಚಿನ್ಮಯ್ ಮಂಡ್ಲೇಕರ್ ಅವರ ಚಿತ್ರಕಥೆ ಈ ಚಿತ್ರಕ್ಕಿದೆ. ಸೂರಜ್ ದೇಸಾಯಿ ಮತ್ತು ಮನೀಶ್ ದೇಸಾಯಿ, ೩ ಲಯನ್ ಪ್ರೊಡಕ್ಷನ್ ಅಡಿಯಲ್ಲಿ ಚಿತ್ರವನ್ನು ನಿರ್ಮಿಸಿದ್ದಾರೆ. ಈ ಚಿತ್ರವು ಮರಾಠಿ ಭಾಷೆಯ "ದುನಿಯಾದಾರಿ" ಚಿತ್ರದ ರೀಮೇಕ್. 

ಚೇತನ್, ಮೇಘನಾ ರಾಜ್, ರಾಜ ವರ್ಧನ್, ಸುಷ್ಮಿತಾ ಜೋಶಿ, ಯಶ್ ಶೆಟ್ಟಿ ಚಿತ್ರದ ಮುಖ್ಯ ಭೂಮಿಕೆಯಲ್ಲಿ ನಟಿಸಿದ್ದಾರೆ ೮೦ರ ದಶಕದಲ್ಲಿ ನಡೆಯುವ ಪ್ರೀತಿ ಮತ್ತು ಸ್ನೇಹದ ಕಥೆ ಇದಾಗಿದೆ.

ಆಗಸ್ಟ್ ೨೦೧೬ ರಲ್ಲಿ ಮುಹೂರ್ತ ನಡೆಯಿತು, ಚಿತ್ರದ ಬಹುತೇಕ ಭಾಗ ನೈಸರ್ಗಿಕ ಸೌಂದರ್ಯ ತಾಣಗಳಿರುವ ಬೆಳಗಾವಿಯಲ್ಲಿ ಚಿತ್ರೀಕರಿಸಲಾಯಿತು.

ತಾರಾಗಣ 

 ಶ್ರೇಯಸ್ ಬಹದ್ದೂರ್ ಆಗಿ ಚೇತನ್ ಕುಮಾರ್ 
 ಶೃತಿ ಅರಸ್ ಆಗಿ ಮೇಘನಾ ರಾಜ್
 DSP/ದಿಗಂಬರ್ ಶಂಕರ್ ಪಾಟೀಲ್ ಆಗಿ ರಾಜ ವರ್ಧನ್
 ಮೀನಾಕ್ಷಿ ಆಗಿ ಸುಷ್ಮಿತಾ ಜೋಷಿ
 ಸಾಯಿನಾಥ್ ರಾವ್ ಆಗಿ ಯಶ್ ಶೆಟ್ಟಿ
 ರೇಖಾ ಆಗಿ ಅರ್ಚನಾ
 ಎಮ್ ಕೆ ಆಗಿ ರಾಜೇಶ್ ನಟರಂಗ
 ಜವರೇಗೌಡ ಆಗಿ ಸಿದ್ಲಿಂಗು ಶ್ರೀಧರ್
 ರಾಣಿ ಮಾ ಆಗಿ ವೀಣಾ ಸುಂದರ್
 ಬಹದ್ದೂರ್ ಆಗಿ ಸುಂದರ್

ಉಲ್ಲೇಖ 

ಕನ್ನಡ ಚಲನಚಿತ್ರಗಳು
ವರ್ಷ-೨೦೧೭ ಕನ್ನಡಚಿತ್ರಗಳು
ಬಿಬಿ೫ (ಚಲನಚಿತ್ರ)

ಬಿಬಿ ೫ ಭಾರತೀಯ ಕನ್ನಡ ಭಾಷೆಯ ಥ್ರಿಲ್ಲರ್ ಚಿತ್ರ. ಜನಾರ್ಧನ್. ಎನ್ ಈ ಚಿತ್ರವನ್ನು ಬರೆದು ನಿರ್ದೇಶಿಸಿದ್ದಾರೆ. ಪೂರ್ಣಚಂದ್ರ ಮೈಸೂರು ಮತ್ತು ರಾಧಿಕಾ ಚೇತನ್ ಮುಖ್ಯ ಪಾತ್ರಗಳಲ್ಲಿ ನಟಿಸಿದ್ದಾರೆ. ರಾಜೇಶ್ ನಟರಂಗ, ರಷ್ಮಿ ಪ್ರಭಾಕರ್ ಮತ್ತು ಗಿರಿರಾಜ್ ಪೋಷಕ ಪಾತ್ರಗಳಲ್ಲಿ ನಟಿಸಿದ್ದಾರೆ. ಚೇತನ್ ಕುಮಾರ್ ಶಾಸ್ತ್ರಿ ಅವರು ಚಿತ್ರಕ್ಕೆ ಸಂಗೀತ ನೀಡಿದ್ದಾರೆ. ಚೇತನ್ ರಾಯ್ ಛಾಯಾಗ್ರಹಣ ಮಾಡಿದ್ದಾರೆ

ರಾಜ್ಯಾದ್ಯಂತ ಉತ್ತಮ ಪ್ರತಿಕ್ರಿಯೆಯೊಂದಿಗೆ ೨೬ ಮೇ ೨೦೧೭ ರಂದು ಚಿತ್ರ ಬಿಡುಗಡೆಯಾಯಿತು.

ಪಾತ್ರವರ್ಗ 

 ಪೂರ್ಣಚಂದ್ರ ಮೈಸೂರು
 ರಾಧಿಕಾ ಚೇತನ್
 ರಾಜೇಶ್ ನಟರಂಗ
 ರಷ್ಮಿ ಪ್ರಭಾಕರ್
 .ಗಿರಿರಾಜ್ ಬಿ.ಎಮ್

ಉಲ್ಲೇಖಗಳು 

ಕನ್ನಡ ಚಲನಚಿತ್ರಗಳು
ವರ್ಷ-೨೦೧೭ ಕನ್ನಡಚಿತ್ರಗಳು
ಅಲಾಸ್ಟೇರ್ ಕುಕ್

ಅಲಾಸ್ಟೇರ್ ನಾಥನ್ ಕುಕ್, CBE (ಜನನ: ೨೫ ಡಿಸೆಂಬರ್, ೧೯೮೪) ಇಂಗ್ಲೆಂಡ್ ತಂಡವನ್ನು ಪ್ರತಿನಿಧಿಸುವ ಕ್ರಿಕೆಟ್ ಆಟಗಾರ. ಇವರು ದೇಶಿ ಕ್ರಿಕೆಟ್ನಲ್ಲಿ ಎಸ್ಸೆಕ್ಸ್ ಕೌಂಟಿ ಕ್ರಿಕೆಟ್ ಕ್ಲಬ್ ಅನ್ನು ಪ್ರತಿನಿಧಿಸುತ್ತಾರೆ. ಮಾಜಿ ಏಕದಿನ ಹಾಗೂ ಟೆಸ್ಟ್ ತಂಡದ ನಾಯಕನಾಗಿದ್ದ ಇವರು ಅನೇಕ ದೇಶಿ ಹಾಗೂ ಅಂತಾರಾಷ್ಟ್ರೀಯ ದಾಖಲೆಗಳನ್ನು ಹೊಂದಿದ್ದಾರೆ. ಕುಕ್ ಇಂಗ್ಲೆಂಡ್ ಪರ ಆಡಿದ ಶ್ರೇಷ್ಠ ಆಟಗಾರರಲ್ಲಿ ಒಬ್ಬರು.

ಇಂಗ್ಲೆಂಡ್ ಪರ ಅತಿ ಹೆಚ್ಚು ಪಂದ್ಯಗಳನ್ನು ಆಡಿರುವ ಇವರು ೫೯ ಟೆಸ್ಟ್ ಮತ್ತು ೬೯ ಏಕದಿನ ಪಂದ್ಯಗಳಲ್ಲಿ ತಂಡದ ನಾಯಕನಾಗಿ ತಂಡವನ್ನು ಮುನ್ನಡೆಸಿದ್ದಾರೆ.  ಪ್ರಸ್ತುತವಾಗಿ ಟೆಸ್ಟ್ ಕ್ರಕೆಟಿನಲ್ಲಿ ಇಂಗ್ಲೆಂಡ್ ಪರ ಅತಿ ಹೆಚ್ಚು ರನ್ ಗಳಿಸಿದ್ದಾರೆ ಮತ್ತು ೧೨೦೦೦ ಟೆಸ್ಟ್ ರನ್ ಗಳಿಸಿದ ಅತ್ಯಂತ ಕಿರಿಯ ಆಟಗಾರ (ಮೊದಲ ಇಂಗ್ಲೆಂಡ್ ಆಟಗಾರ ಮತ್ತು ವಿಶ್ವದ ೬ ನೇ ಆಟಗಾರ). ಇವರು ದಾಖಲೆಯ ೩೨ ಟೆಸ್ಟ್ ಶತಕಗಳು ಗಳಿಸಿದ್ದಾರೆ, ೫೦ ಟೆಸ್ಟ್ ಜಯಗಳಲ್ಲಿ ಭಾಗಿಯಾದ ಮೊದಲ ಇಂಗ್ಲೆಂಡ್ ಆಟಗಾರ. ಎಡಗೈ ಆರಂಭಿಕ ಬ್ಯಾಟ್ಸ್ಮನ್ ಹಾಗೂ ಸ್ಲೀಪ್ ಅಲ್ಲಿ ಕ್ಷೇತ್ರ ರಕ್ಷಣೆ ಮಾಡುತ್ತಾರೆ.

ಕುಕ್ ರವರು ಎಸ್ಸೆಕ್ಸ್ ಅಕಾಡೆಮಿ ಪರ ಆಡಿದರು, ೨೦೦೩ರಲ್ಲಿ ಮೊದಲ ಬಾರಿಗೆ ಆಡುವ ಹನೊಂದರಲ್ಲಿ ಸ್ಥಾನ ಪಡೆದರು. ೨೦೦೦ ರಿಂದ ಹಲವಾರು ಯುವಕರ ತಂಡಗಳಲ್ಲಿ ಆಡುತ್ತಿದ್ದ ಇವರು ೨೦೦೬ರಲ್ಲಿ ಟೆಸ್ಟ್ ತಂಡದಲ್ಲಿ ಸ್ಥಾನ ಪಡೆದರು. ಇಸಿಬಿ ನೇಷನಲ್ ಅಕಾಡೆಮಿಯೊಂದಿಗೆ ವೆಸ್ಟ್ ಇಂಡೀಸ್ ಪ್ರವಾಸದಲ್ಲಿದ್ದಾಗ, ಕುಕ್ ರವರನ್ನು ಭಾರತ ಪ್ರವಾಸದಲ್ಲಿದ ಇಂಗ್ಲೆಂಡ್ ತಂಡದ ಪರ ಮಾರ್ಕಸ್ ಟ್ರೆಸ್ಕೋಥಿಕ್ ಬದಲಿಗೆ ಆಡುವ ಅವಕಾಶ ದೊರೆಯಿತು. ೨೧ ವರ್ಷಕ್ಕೆ ಪಾದಾರ್ಪಣೆ ಮಾಡಿ ಮೊದಲ ಪಂದ್ಯದಲ್ಲೇ ಶತಕ ಸಿಡಿಸಿದರು. ಮೊದಲ ವರ್ಷದಲ್ಲೇ ೧೦೦೦ ರನ್ ಪೂರೈಸಿದರು ಹಾಗೂ ಭಾರತ, ಪಾಕಿಸ್ತಾನ, ವೆಸ್ಟ್ ಇಂಡೀಸ್ ಮತ್ತು ಬಾಂಗ್ಲಾದೇಶದ ವಿರುದ್ಧ ಮೊದಲ ಟೆಸ್ಟ್ ಪಂದ್ಯದಲ್ಲೇ ಶತಕ ಸಿಡಿಸಿದರು.೨೦೦೯ರ ಆಷಸ್ ಸರಣಿಯನ್ನು ಗೆಲ್ಲಲು ಕುಕ್ ಪ್ರಮುಖ ಪಾತ್ರ ವಹಿಸಿದರು. 

೨೯ ಆಗಸ್ಟ್ ೨೦೧೨ ರಂದು ಆಂಡ್ರ್ಯೂ ಸ್ಟ್ರಾಸ್ ಅವರ ನಿವೃತ್ತಿ ಪಡೆದ ನಂತರ ಕುಕ್ ರನ್ನು ಇಂಗ್ಲೆಂಡ್ ಟೆಸ್ಟ್ ತಂಡದ ನಾಯಕನಾಗಿ ಘೋಷಿಸಲಾಯಿತು. ನಾಯಕನಾಗಿ ಇಂಗ್ಲೆಂಡ್ ತಂಡವನ್ನು ೧೯೮೪-೮೫ ನಂತರ ಭಾರತದಲ್ಲಿ ಪ್ರಥಮ ಸರಣಿ ಜಯದತ್ತ ಮುನ್ನಡೆಸಿದರು. ಈ ಸರಣಿಯಲ್ಲಿ ನಾಯಕನಾಗಿ ನೇಮಕವಾದ ಮೊದಲ ಐದೂ ಪಂದ್ಯದಲ್ಲಿ ಶತಕ ಸಿಡಿಸಿದ ಮೊದಲ ನಾಯಕನಾದರು.೩೦ ಮೇ ೨೦೧೫ರಂದು ಗ್ರಹಾಂ ಗೂಚ್(೮೯೦೦) ಅವರನ್ನು ಹಿಂದಿಕ್ಕಿ ಇಂಗ್ಲೆಂಡ್ ಪರ ಟೆಸ್ಟ್ ಕ್ರಿಕೆಟ್ಟಿನಲ್ಲಿ ಅತಿ ಹೆಚ್ಚು ರನ್ ಗಳಿಸಿದ ಆಟಗಾರರಾದರು. ೨೦೧೬ರ ಬಾಂಗ್ಲಾದೇಶ ಪ್ರವಾಸದ ಬಳಿಕ ಟೆಸ್ಟ್ ನಾಯಕನ ಸ್ಥಾನದಿಂದ ಕೆಳಗಿಳಿದರು.

ಉಲ್ಲೇಖಗಳು 

೧೯೮೪ ಜನನ
ಹೊಟ್ಟೆಗಾಗಿ ಗೇಣು ಬಟ್ಟೆಗಾಗಿ (ಚಲನಚಿತ್ರ)

ಹೊಟ್ಟೆಗಾಗಿ ಗೇಣು ಬಟ್ಟೆಗಾಗಿ, ೨೦೧೮ ರ ಭಾರತೀಯ ಕನ್ನಡ ಭಾಷೆಯ ಚಿತ್ರ. ನಾಗೇಂದ್ರ ಬಾಬು ಈ ಚಿತ್ರವನ್ನು ಬರೆದು ನಿರ್ದೇಶಿಸಿದ್ದಾರೆ. ಸುದರ್ಶನ್. ಜಿ, ರಾಮಮೂರ್ತಿ. ಎಚ್. ಆರ್ ಮತ್ತು ಹರೀಶ್ ಶೇರಿಗಾರ್ ಚಿತ್ರವನ್ನು ನಿರ್ಮಿಸಿದ್ದಾರೆ. ಚಿತ್ರಕ್ಕೆ ರಾಮಚಂದ್ರ ಹಡಪದ್ ಅವರು ಸಂಗೀತ ನೀಡಿದ್ದಾರೆ. ಮುಖ್ಯ ಭೂಮಿಕೆಯಲ್ಲಿ ಅನಂತ್ ನಾಗ್, ರಾಧಿಕಾ ಚೇತನ್ ಮತ್ತು ಗೀತಾಂಜಲಿ ರೈ ಇದ್ದಾರೆ. ಪಿ. ಕೆ. ಏಚ್. ದಾಸ್ ಛಾಯಾಗ್ರಾಹಕರಾಗಿ ಈ ಚಿತ್ರಕ್ಕೆ ಕೆಲಸ ಮಾಡಿದ್ದಾರೆ.

ಪಾತ್ರವರ್ಗ 

 ಶ್ಯಾಮ್ ಪ್ರಸಾದ್ ಆಗಿ ಅನಂತ್ ನಾಗ್
 ಶ್ರಾವ್ಯ ಆಗಿ ರಾಧಿಕಾ ಚೇತನ್
 ಗೀತಾಂಜಲಿ ರೈ
 ಹರೀಶ್ ಶೇರಿಗಾರ್

ನಿರ್ಮಾಣ 
ಹೊಟ್ಟೆಗಾಗಿ ಗೇಣು ಬಟ್ಟೆಗಾಗಿ ಎಂಬುದು ಕನ್ನಡದ ಪ್ರಸಿದ್ದ ಗಾದೆ ಮಾತು. ಮುಖ್ಯ ಪಾತ್ರದಲ್ಲಿ ನಟಿಸುತ್ತಿರುವ ಅನಂತ್ ನಾಗ್ ಅವರು ಈ ಹೆಸರನ್ನು ಇಡಲು ಸೂಚಿಸಿದ್ದರು. ಈ ಚಿತ್ರಕ್ಕೆ ನಿರ್ದೇಶಕರ ಪ್ರಕಾರ ಕಲ್ಲು ಸಕ್ಕರೆ ಕೊಳ್ಳಿರೋ ಎಂಬ ಹೆಸರು ಇಡಲಾಗಿತ್ತು.

ಉಲ್ಲೇಖಗಳು 

ಕನ್ನಡ ಚಲನಚಿತ್ರಗಳು
ಬೃಹಸ್ಪತಿ (ಚಲನಚಿತ್ರ)

ಬೃಹಸ್ಪತಿ, ೨೦೧೮ರ ಕನ್ನಡ ಭಾಷೆಯ ಚಿತ್ರ. ನಂದ ಕಿಶೋರ್ ಚಿತ್ರವನ್ನು ನಿರ್ದೇಶಿಸಿದ್ದು, ರಾಕ್ಲೈನ್ ವೆಂಕಟೇಶ್ ಅವರು ತಮ್ಮ ಸ್ವಂತ ಬ್ಯಾನರ್ ಅಡಿಯಲ್ಲಿ ಚಿತ್ರವನ್ನು ನಿರ್ಮಿಸಿದ್ದಾರೆ. ಪ್ರಮುಖ ಪಾತ್ರಗಳಲ್ಲಿ ಮನೋರಂಜನ್ ರವಿಚಂದ್ರನ್, ಮಿಷ್ಟಿ ಚಕ್ರವರ್ತಿ, ಸಾಯಿಕುಮಾರ್, ಸಿತಾರ, ಸಾಧು ಕೋಕಿಲ, ಅವಿನಾಶ್ ಮತ್ತು ತಾರಕ್ ಪೊನ್ನಪ್ಪ ನಟಿಸಿದ್ದಾರೆ.

ಚಿತ್ರಕ್ಕೆ ಹಾಡುಗಳು ಮತ್ತು ಸಂಗೀತವನ್ನು ವಿ. ಹರಿಕೃಷ್ಣ ಅವರು ಸಂಯೋಜಿಸಿದ್ದಾರೆ. ಸತ್ಯಾ ಹೆಗ್ಡೆ ಅವರ ಛಾಯಾಗ್ರಹಣ ಮತ್ತು ಕೆ. ಎಮ್. ಪ್ರಕಾಶ್ ಅವರ ಸಂಕಲನ ಚಿತ್ರಕ್ಕಿದೆ. ವೃತ್ತಿ ಇಲ್ಲದ ಪದವಿದರ ಮತ್ತು ಸನ್ ಆಫ್ ರವಿಚಂದ್ರನ್ ಎಂಬ ಹೆಸರುಗಳನ್ನು ಮೊದಲು ಇಡಲಾಗಿತ್ತು.  ೫ ಜನವರಿ ೨೦೧೮ ರಂದು ರಾಜ್ಯಾದ್ಯಂತ ಬಿಡುಗಡೆಯಾಯಿತು, ಈ ಚಿತ್ರ ೨೦೧೮ ರಲ್ಲಿ ಬಿಡುಗಡೆಯಾದ ಮೊದಲ ಚಿತ್ರ.

References 

ಕನ್ನಡ ಚಲನಚಿತ್ರಗಳು
ಕನಕ (ಚಲನಚಿತ್ರ)

ಕನಕ, ೨೦೧೮ ರ ಕನ್ನಡ ಭಾಷೆಯ ಚಿತ್ರ. ಆರ್. ಚಂದ್ರು ಈ ಚಿತ್ರವನ್ನು ನಿರ್ದೇಶಿಸಿದ್ದಾರೆ.ಮುಖ್ಯ ಭಮಿಕೆಯಲ್ಲಿ ದುನಿಯಾ ವಿಜಯ್, ಹರಿಪ್ರಿಯಾ ಮತ್ತು ಮನ್ವಿತಾ ಹರೀಶ್ ಇದ್ದರೆ ಪಿ.ರವಿಶಂಕರ್, ರಂಗಾಯಣ ರಘು ಮತ್ತು ಸಾಧು ಕೋಕಿಲ ಪೋಷಕ ಪಾತ್ರಗಳಲ್ಲಿ ನಟಿಸಿದ್ದಾರೆ. ಚಿತ್ರಕ್ಕೆ ನವೀನ್ ಸಜ್ಜು ಅವರ ಸಂಗೀತ ಮತ್ತು ಸತ್ಯಾ ಹೆಗ್ಡೆ ಅವರ ಛಾಯಾಗ್ರಹಣ ಇದೆ.

ಚಿತ್ರದ ಟೀಸರ್ ರಾಜ್ಯೋತ್ಸವದ ದಿನವಾದ ೧ ನವೆಂಬರ್ ೨೦೧೭ ಕ್ಕೆ ಬಿಡುಗಡೆಯಾಯಿತು. ಚಿತ್ರವು ೨೬ ಜನವರಿ ೨೦೧೮ಕ್ಕೇ ಬಿಡುಗಡೆಯಾಯಿತು.

ಉಲ್ಲೇಖ 

ಕನ್ನಡ ಚಲನಚಿತ್ರಗಳು
ರಾಜಸಿಂಹ (ಚಲನಚಿತ್ರ)

ರಾಜಸಿಂಹ ೨೦೧೮ ರ ಕನ್ನಡ ಭಾಷೆಯ ಚಿತ್ರ. ಇದು ರವಿ ರಾಮ್ ನಿರ್ದೇಶನದ ಮೊದಲ ಚಿತ್ರ. ಸಿ. ಡಿ. ಬಸಪ್ಪ ಚಿತ್ರವನ್ನು ನಿರ್ಮಿಸಿದ್ದಾರೆ.  ಮುಖ್ಯ ಭಮಿಕೆಯಲ್ಲಿ ಅನಿರುದ್ಧ,ನಿಕಿತಾ ತುಕ್ರಾಲ್ ಮತ್ತು ಸಂಜನಾ ಅಭಿನಯಿಸಿದ್ದಾರೆ. ಭಾರತಿ ವಿಷ್ಣವರ್ಧನ್, ಶರತ್ ಲೋಹಿತಾಶ್ವ, ಅರುಣ್ ಸಾಗರ್ ಮುಂತಾದವರು ಪೋಷಕ ಪಾತ್ರಗಳಲ್ಲಿ ನಟಿಸಿದ್ದಾರೆ. ವಿಶೇಷ ಪಾತ್ರದಲ್ಲಿ ಅಂಬರೀಷ್ ಕಾಣಿಸಿಕೊಂಡಿದ್ದಾರೆ. ಕೆಲವು ಮೂಲಗಳ ಪ್ರಕಾರ ಈ ಚಿತ್ರ ಡಾ||ವಿಷ್ಣುವರ್ಧನ್ ಅವರ ಸಿಂಹಾದ್ರಿಯ ಸಿಂಹ (೨೦೦೨) ಚಿತ್ರದ ಮುಂದುವರಿದ ಭಾಗ. ಜೆಸ್ಸಿ ಗಿಫ್ಟ್ ಚಿತ್ರಕ್ಕೆ ಸಂಗೀತ ಮತ್ತು ಸಾಧು ಕೋಕಿಲ ಹಿನ್ನಲೆ ಸಂಗೀತ ನೀಡಿದ್ದಾರೆ.

ಚಿತ್ರ ೨ ಫೆಬ್ರವರಿ ೨೦೧೮ ರಂದು ರಾಜ್ಯಾದ್ಯಂತ ಬಿಡುಗಡೆಯಾಯಿತು.

References 

ಕನ್ನಡ ಚಲನಚಿತ್ರಗಳು
ಪ್ರೇಮ ಬರಹ (ಚಲನಚಿತ್ರ)

ಪ್ರೇಮ ಬರಹ (ಆಂಗ್ಲ: Love Article), ತಮಿಳಿನಲ್ಲಿ ಸೊಲ್ಲಿವಿಡವಾ ( ಆಂಗ್ಲ: Shall I say it) ೨೦೧೮ರ ಕನ್ನಡ ಭಾಷೆಯ ಚಿತ್ರ. ಅರ್ಜುನ್ ಸರ್ಜಾ ಬರೆದು ನಿರ್ದೇಶಿಸಿರುವ ಚಿತ್ರವಿದು. ಅವರ ಪತ್ನಿ ನಿವೇದಿತಾ ಸರ್ಜಾ ತಮ್ಮ ಸ್ವಂತ ಬ್ಯಾನರ್ ಅಡಿಯಲ್ಲಿ ಚಿತ್ರವನ್ನು ನಿರ್ಮಿಸಿದ್ದಾರೆ. ಚಿತ್ರವನ್ನು ಏಕಕಾಲಕ್ಕೆ ಕನ್ನಡ ಮತ್ತು ತಮಿಳಿನಲ್ಲಿ ನಿರ್ಮಿಸಲಾಯಿತು. ಚಂದನ್ ಕುಮಾರ್ ಮತ್ತು ಐಶ್ವರ್ಯ ಅರ್ಜುನ್ ನಾಯಕ- ನಾಯಕಿಯಾಗಿ ನಟಿಸಿದ್ದಾರೆ. ಜಸ್ಸಿ ಗಿಫ್ಟ್ ಚಿತ್ರಕ್ಕೆ ಸಂಗೀತ ನೀಡಿದ್ದಾರೆ. ಎಚ್. ಸಿ. ವೇಣುಗೋಪಾಲ್ ಚಿತ್ರಕ್ಕೆ ಛಾಯಗ್ರಹಣ ಮಾಡಿದ್ದಾರೆ. ಈ ಚಿತ್ರ ಎರಡೂ ಬಾಷೆಗಳಲ್ಲಿ ೯ ಫೆಬ್ರವರಿ ೨೦೧೮ ರಂದು ಏಕಕಾಲಕ್ಕೆ ಬಿಡುಗಡೆಯಾಯಿತು. ಕರ್ನಾಟಕದಲ್ಲಿ ಆರ್ಥಿಕವಾಗಿ ಯಶಸ್ವಿಯಾದ ಚಿತ್ರ, ತಮಿಳಿನಲ್ಲಿ ನಿರೀಕ್ಷೆಯ ಮಟ್ಟದಲ್ಲಿ ಯಶಸ್ಸು ಕಾಣಲ್ಲಿಲ.

ಪಾತ್ರವರ್ಗ 
ಸಂಜಯ್ ಆಗಿ ಚಂದನ್ ಕುಮಾರ್

ಮಧು ಆಗಿ ಐಶ್ವರ್ಯ ಅರ್ಜುನ್

ಸುಹಾಸಿನಿ

ಕೆ.ವಿಶ್ವನಾಥ್

ಪ್ರಕಾಶ್ ರಾಜ್

ಬ್ಲಾಕ್ ಪಾಂಡಿ

ಅರ್ಜುನ್ ಸರ್ಜಾ
ಕನ್ನಡ ಚಲನಚಿತ್ರಗಳು
ಸಂಹಾರ (ಚಲನಚಿತ್ರ)

ಸಂಹಾರ ( ಆಂಗ್ಲ: Vanquishing) ೨೦೧೮ ರ ಕನ್ನಡ ಭಾಷೆಯ ಚಿತ್ರ. ಈ ಚಿತ್ರ ಗುರು ದೇಶಪಾಂಡೆ ಅವರು ನಿರ್ದೇಶಿಸಿರುವ ಥ್ರಿಲ್ಲರ್ ಚಿತ್ರ.ಚಿರಂಜೀವಿ ಸರ್ಜಾ, ಹರಿಪ್ರಿಯಾ, ಕಾವ್ಯ ಶೆಟ್ಟಿ ಮುಖ್ಯ ಭೂಮಿಕೆಯಲ್ಲಿ ನಟಿಸಿದ್ದಾರೆ..ರವಿ ಬಸ್ರೂರು ಅವರು ಚಿತ್ರಕ್ಕೆ ಸಂಗೀತ ಮತ್ತು ಹಿನ್ನಲೆ ಸಂಗೀತ ನೀಡಿದ್ದಾರೆ. ಜಗದೀಶ್ ವಾಲಿ ಅವರು ಛಾಯಾಗ್ರಹಣವನ್ನು ನಿರ್ವಹಿಸಿದ್ದಾರೆ. ಈ ಚಿತ್ರವು ತಮಿಳಿನ ರೋಹಿನ್ ವೆಂಕಟೇಶನ್ ನಿರ್ದೇಶನದ ಅದೇ ಕಣ್ಗಳ್ ಚಿತ್ರದ ರೀಮೇಕ್. 

ಈ ಚಿತ್ರವು ಪ್ರತೀಕಾರದ ಕಥೆಯನ್ನು ಹೊಂದಿದೆ, ಚಿರಂಜೀವಿ ಸರ್ಜಾ ಹುಟ್ಟು ಕುರುಡನ ಪಾತ್ರದಲ್ಲಿ ನಟಿಸಿದ್ದಾರೆ. ಚಿತ್ರವನ್ನು ಮಂಗಳೂರು ಮತ್ತು ಸುತ್ತಲಿನ ಕರಾವಳಿ ಪ್ರದೇಶದಲ್ಲಿ ಚಿತ್ರೀಕರಿಸಲಾಯಿತು.

ಪಾತ್ರವರ್ಗ 

 ಶ್ರೀಶೈಲ ಆಗಿ ಚಿರಂಜೀವಿ ಸರ್ಜಾ 
 ನಂದಿನಿ ಆಗಿ ಹರಿಪ್ರೀಯಾ
 ಜಾನಕಿ ಆಗಿ ಕಾವ್ಯ ಶೆಟ್ಟಿ 
 ರಾಜಹುಲಿ ಆಗಿ ಚಿಕ್ಕಣ್ಣ

ಉಲ್ಲೇಖಗಳು 

ಕನ್ನಡ ಚಲನಚಿತ್ರಗಳು
ರಾಜರಥ (ಚಲನಚಿತ್ರ)

ರಾಜರಥ (ಆಂಗ್ಲ: Royal Chariot), ತೆಲುಗಿನಲ್ಲಿ ರಾಜರಥಂ ೨೦೧೮ ರ ಭಾರತೀಯ ಕನ್ನಡ ಭಾಷೆಯ ಚಿತ್ರ. ಅನೂಪ್ ಭಂಡಾರಿ ಅವರು ಚಿತ್ರವನ್ನು ನಿರ್ದೇಶಿಸಿದ್ದಾರೆ ಹಾಗೂ ಸಂಗೀತವನ್ನು ನೀಡಿದ್ದಾರೆ. ಚಿತ್ರದ ಮುಖ್ಯ ಭೂಮಿಕೆಯಲ್ಲಿ ನಿರೂಪ್ ಭಂಡಾರಿ ಮತ್ತು ಅವಂತಿಕಾ ಶೆಟ್ಟಿ ಕಾಣಿಸಿಕೊಂಡಿದ್ದಾರೆ. ರಂಗಿತರಂಗ ಚಿತ್ರದ ನಂತರ ಎರಡನೇ ಬಾರಿಗೆ ಒಟ್ಟಿಗೆ ಕಾಣಿಸಿಕೊಂಡಿದ್ದಾರೆ. ಕನ್ನಡದಲ್ಲಿ ಪುನೀತ್ ರಾಜ್ ಕುಮಾರ್ ಮತ್ತು ತೆಲುಗಿನಲ್ಲಿ ರಾಣಾ ದಗ್ಗುಬಾಟಿ ಚಿತ್ರದ ನಿರೂಪಣೆ ಮಾಡಿದ್ದಾರೆ.  ಕನ್ನಡದಲ್ಲಿ ಮೊದಲ ಬಾರಿಗೆ ತಮಿಳು ನಟ ಆರ್ಯ ಪೋಷಕ ಪಾತ್ರದಲ್ಲಿ ನಟಿಸಿದ್ದಾರೆ. ಪಿ. ರವಿಶಂಕರ್ ಮತ್ತು ಶೃತಿ ಹರಿಹರನ್ ಮುಖ್ಯ ಪಾತ್ರಗಳಲ್ಲಿ ಕಾಣಿಸಿಕೊಂಡಿದ್ದಾರೆ. ವಿಲಿಯಮ್ ಡೇವಿಡ್ ಚಿತ್ರಕ್ಕೆ ಛಾಯಗ್ರಹಣ ಮಾಡಿದ್ದಾರೆ.

ಚಿತ್ರವು ಮಾರ್ಚ್ ೨೩,೨೦೧೮ ರಂದು ರಾಜ್ಯಾದ್ಯಂತ ಬಿಡುಗಡೆಯಾಯಿತು. ಚಿತ್ರಕ್ಕೆ ಮಿಶ್ರ ಪ್ರತಿಕ್ರಿಯೆ ವ್ಯಕ್ತವಾಯಿತು.

Cast 

 ಅಭಿ ಆಗಿ ನಿರೂಪ್ ಭಂಡಾರಿ
 ಮೇಘಾ ಆಗಿ ಅವಂತಿಕಾ ಶಟ್ಟಿ
 ಪಿ.ರವಿಶಂಕರ್
 ವಿಶ್ವಾಸ್ ಆಗಿ ಆರ್ಯ
 ಶೃತಿ ಹರಿಹರನ್
 ಅನೂಪ್ ಭಂಡಾರಿ

References 

ಕನ್ನಡ ಚಲನಚಿತ್ರಗಳು
ಅವಲಹಳ್ಳಿ ವೀರಗಲ್ಲು

ಈ ಶಿಲಾಶಾಸನವು ಬೆಂಗಳೂರಿನ ಯಲಹಂಕ ಪ್ರದೇಶದ ಅವಲಹಳ್ಳಿಯಲ್ಲಿರುವ ಒಂದು ವೀರಗಲ್ಲಿನ ಶಾಸನವಾಗಿದೆ. ಇದು ಸ್ಥಾಪಿತವಾದ ಕಾಲ ಕ್ರಿ.ಶ. ೧೩೪೯ ನೇ ಇಸವಿ.

ಶಾಸನ ಪಠ್ಯ
ಎಪಿಗ್ರಾಫಿಯ ಕರ್ನಾಟಿಕ ಗ್ರಂಥ ಒಂಬತ್ತನೇ ಸಂಪುಟದಲ್ಲಿ BN29 ಸಂಖ್ಯೆಯಡಿ ದಾಖಲಾಗಿರುವ ಈ ಶಾಸನದ ಪಠ್ಯ ಇಂತಿದೆ.

ಅದೇ ಹೋಬಳಿ ಅವಲಹಳ್ಳಿ ಗ್ರಾಮಕ್ಕೆ ದಕ್ಷಿಣ ತರಣಿಸಿ ಈರಂಣನ ಹೊಲದಲ್ಲಿ ಬಿದ್ದಿರುವ ವೀರಕಲ್ಲು. 

1.   ಶ್ರೀಸ್ವಸ್ತಿ 
2.   ಶ್ರೀಜಯಾಭ್ಯು 
3.   ದಯ೧೨೬೯ಯ 
4.   ವಿರೋದಿಸಂದವೈಶಾ 
5.   ಖಶು೧ಬುಅಮೆ
6.   ಯನಾಯಕನಮಗ. 
7.   ಬೆನಾಯಕನು....
8.   ಹೊಯಬಿದ್ದನು 
9.   ........
10.  ಯನಾಯಕ 
11.  ನಾಅಬೆಯರಾ 
12.  ಚಯನಾಯಕನು 
13.  ದಾ......
14.  ವೊಯ್ದುಸುರಲೋ 
15.  ಕಪ್ರಾಪ್ತನಾದ
16.  ನು

ಅರ್ಥವಿವರಣೆ
Be it well. (On the date specified), Anneya-Nayaka's son..be-Nayaka... slew and fell. Apparently repeated

ಆಕರಗಳು/ಉಲ್ಲೇಖಗಳು

ಹೊರಸಂಪರ್ಕಕೊಂಡಿಗಳು
Inscription Stone of Bangalore, A physical verification project by Uday Kumar P L
ಕಲ್ಲು ಕತೆಯ ಹೇಳಿದೆ!, ಉದಯವಾಣಿ, ೧೯ಮೇ೨೦೧೮
Inscription stones of city now on Google Maps, K.Sarumathi, The Hindu, 19May2018

ಬೆಂಗಳೂರಿನ ಶಿಲಾಶಾಸನಗಳು
ಇತಿಹಾಸ
ಜಾರ್ಜಸ್ ಲೆಮೈತ್ರೆ

ಜಾರ್ಜಸ್ ಲೆಮೈತ್ರೆ ಬೆಲ್ಜಿಯಂ ದೇಶದ ಪಾದ್ರಿ ಮತ್ತು ಭೌತಶಾಸ್ತ್ರದ ಪ್ರಾಧ್ಯಾಪಕರಾಗಿ ಪ್ರಸಿದ್ಧರಾದ ವಿಙ್ಞಾನಿ. ಪ್ರಪಂಚವು ವಿಸ್ತಾರಗೊಳ್ಳುತ್ತಿದೆ ಎಂದು ಪ್ರತಿಪಾದಿಸಿದ ಮೊದಲಿಗರು. ಈ ವಿಷಯವನ್ನು ಎಡ್ವರ್ಡ್ ಹಬಲ್ ತದ್ನಂತರ ಸಾಕ್ಷಿಯೊಡನೆ ಕಂಡುಹಿಡಿದರು.ಲೆಮೈತ್ರೆ, ಬಿಗ್ ಬ್ಯಾಂಗ್ ಥಿಯರಿಯನ್ನು (ಕಾಸ್ಮಿಕ್ ಮೊಟ್ಟೆ)ಯ ವಾದವನ್ನು ಪ್ರತಿಪಾದಿಸಿದಕ್ಕೆ ಪ್ರಸಿದ್ಧರಾಗಿದ್ದಾರೆ.

ಬಾಲ್ಯ
ಲೆಮೈತ್ರೆ, ಚಾರ್ಲೆರೋಯ್ ಎಂಬ ಬೆಲ್ಜಿಯಂನ ಪಟ್ಟಣದಲ್ಲಿ ಜನಿಸಿದರು.
೧೭ರ ವಯಸ್ಸಿನಲ್ಲಿಯೇ ಸಿವಿಲ್ ಇಂಜಿನಿಯರಿಂಗ್ ಅಭ್ಯಸಿಸಲು ಶುರು ಮಾಡಿದ ಲೆಮೈತ್ರೆ, ೧೯೧೪ರ ಮೊದಲ ವಿಶ್ವಯುದ್ಧದಲ್ಲಿ ಭಾಗವಹಿಸುವಲೋಸುಗ ಅಧ್ಯಯನವನ್ನು ಮೊಟಕುಗೊಳಿಸಿದರು. ಯುದ್ಧದಲ್ಲಿನ ಶೌರ್ಯಕ್ಕೆ ಬೆಲ್ಜಿಯನ್ ವಾರ್ ಕ್ರಾಸ್ ಪ್ರಶಸ್ತಿಗೆ ಪಾತ್ರರಾದರು.
ಯುದ್ಧದ ನಂತರ ಭೌತಶಾಸ್ತ್ರ ಮತ್ತು ಗಣಿತವನ್ನು ಅಭ್ಯಸಿಸಿದ ಲೆಮೈತ್ರೆ, ಪಾದ್ರಿಯಾಗಲು ತಯಾರಿ ನಡೆಸಿದರು.ಅದರ ಜೊತೆಯಲ್ಲಿಯೇ, ೧೯೨೦ರಲ್ಲಿ ಗಣಿತದಲ್ಲಿ ಡಾಕ್ಟರೇಟ್ ಪಡೆದರು. ೧೯೨೩ರಲ್ಲಿ ಪಾದ್ರಿಯಾಗಿ ಆಯ್ಕೆಯಾದರು.

ಉನ್ನತ ಅಧ್ಯಯನ
೧೯೨೩ರಲ್ಲಿ ಕೇಂಬ್ರಿಡ್ಜ್ ವಿಶ್ವವಿದ್ಯಾಲಯದಲ್ಲಿ ಖಗೋಳಶಾಸ್ತ್ರವನ್ನು ಓದಲು ತೊಡಗಿದ ಲೆಮೈತ್ರೆ, ಆರ್ಥರ್ ಎಡ್ಡಿಂ‍ಗ್‍ಟನ್‍ರ ಸಹವರ್ತಿಯಾದರು. ೧೯೨೪ರಲ್ಲಿ ಹಾರ್ಲೋವ್ ಶೇಪ್ಲಿ ಯವರೊಂದಿಗೆ ನೆಬುಲಾದ ಬಗ್ಗೆ ಸಂಶೋಧನೆ ನಡೆಸಿದ ಲೆಮೈತ್ರೆ, ಎಂ.ಐ.ಟಿಯಲ್ಲಿ ವಿಙ್ಞಾನ ಡಾಕ್ಟರೇಟ್ ಪದವಿ ಪಡೆಯಲು ತೊಡಗಿದರು.

ವೃತ್ತಿ ಬದುಕು
೧೯೨೫ರಲ್ಲಿ ಬೆಲ್ಜಿಯಂಗೆ ಮರಳಿದ ಲೆಮೈತ್ರೆ, ಲುವೆನ್ ವಿಶ್ವವಿದ್ಯಾಲಯದಲ್ಲಿ ಅರೆಕಾಲಿಕ ಪ್ರಾಧ್ಯಾಪಕರಾದರು. ೧೯೨೭ರಲ್ಲಿ ನೆಬುಲಾದ ಬಗ್ಗೆ ಬೆಲ್ಜಿಯನ್ ಭಾಷೆಯಲ್ಲಿ ಪೇಪರ್ ಮಂಡಿಸಿದ ಲೆಮೈತ್ರೆ, ಪ್ರಪಂಚವು ವಿಸ್ತಾರಗೊಳ್ಳುತ್ತಿದೆ ಎಂದು ಪ್ರತಿಪಾದಿಸಿದರು.  
ಆರ್ಥರ್ ಎಡ್ಡಿಂ‍ಗ್‍ಟನ್‍ ಈ ಲೇಖನವನ್ನು ಇಂಗ್ಲೀಷಿಗೆ ಭಾಷಾಂತರಗೊಳಿಸಿದರು.ಈ ಲೇಖನವನ್ನು ಓದಿದ ಆಲ್ಬರ್ಟ್ ಐನ್‍ಸ್ಟೈನ್ ಲೆಮೈತ್ರೆ ವಾದವನ್ನು ವಿರೋಧಿಸಿದರು.

ಆರ್ಥರ್ ಎಡ್ಡಿಂ‍ಗ್‍ಟನ್‍ ೧೯೩೦ರಲ್ಲಿ ಮತ್ತೊಮ್ಮೆ ಲೆಮೈತ್ರೆ ಲೇಖನವನ್ನು ಪ್ರಕಟಿಸಿದಾಅಗ, ಲಂಡನ್ನಿನ ಖಗೋಳ ಅಧ್ಯಯನ ಸಂಘದಲ್ಲಿ ಭಾಷಣಗೈಯ್ಯಲು ಲೆಮೈತ್ರೆಯವರನ್ನು ಆಹ್ವಾನಿಸಲಾಯಿತು. ಈ ಭಾಷಣದಲ್ಲಿ ಕಾಸ್ಮಿಕ್ ಮೊಟ್ಟೆಯ ಸೂತ್ರವನ್ನು ಲೆಮೈತ್ರೆ ಮಂಡಿಸಿದರು. ಈ ವಾದವನ್ನು ಆರ್ಥರ್ ಎಡ್ಡಿಂ‍ಗ್‍ಟನ್‍, ಆಲ್ಬರ್ಟ್ ಐನ್‍ಸ್ಟೈನ್ ಮೊದಲಾಗಿ ಎಲ್ಲರೂ ಒಪ್ಪಲು ಹಿಂಜರಿದರು.
೧೯೨೭,೧೯೩೨ ಮತ್ತು ೧೯೩೫ ಹೀಗೆ ಮೂರು ಬಾರಿ ಆಲ್ಬರ್ಟ್ ಐನ್‍ಸ್ಟೈನ್ ರನ್ನು ಭೇಟಿ ಮಾಡಿದ ಲೆಮೈತ್ರೆ ೧೯೩೫ರ ಹೊತ್ತಿಗೆ ತಮ್ಮ ವಾದವನ್ನು ಪರಿಪೂರ್ಣವಾಗಿ ತಿಳಿಸಿದರು. ೧೯೩೫ರ ಪ್ರಿನ್ಸ್‍ಟನ್‍ನಲ್ಲಿ ನಡೆದ ಸಮ್ಮೇಳನದಲ್ಲಿ ಐನ್‍ಸ್ಟೈನ್ ಚಪ್ಪಾಳೆ ಸಹಿತವಾಗಿ ಒಪ್ಪಿಗೆಯಿತ್ತರು.ಅಂತರಿಕ್ಷದ ಕಾಸ್ಮಿಕ್ ಕಿರಣಗಳು, ಬೃಹತ್ ವಿಸ್ಫೋಟದ ಪಳೆಯುಳಿಕೆ ಇರಬಹುದೆಂಬ ಲೆಮೈತ್ರೆ ವಾದವನ್ನು ಐನ್‍ಸ್ಟೈನ್ ಬಹುವಾಗಿ ಮೆಚ್ಚಿದರು. 

೧೯೩೩ರ ಹೊತ್ತಿಗೆ ಲೆಮೈತ್ರೆ ಅಂತರ್ರಾಷ್ಟ್ರೀಯ ಕೀರ್ತಿ ಪಡೆದರು.

ಪದವಿ-ಪ್ರಮಾಣ-ಪಾರಿತೋಷಕ
 ೧೯೩೬ರಲ್ಲಿ ಪಾಂಟಿಫಿಯಲ್ ವಿಙ್ಞಾನ ಅಕಾಡೆಮಿ ಸದಸ್ಯತ್ವ
 ೧೯೩೬ರಲ್ಲಿ ಫ್ರೆಂಚ್ ಖಗೋಳ ಸಂಘದ ಅತ್ಯುನ್ನತ ಪ್ರಶಸ್ತಿ 
 ೧೯೪೧ರಲ್ಲಿ ರಾಯಲ್ ವಿಙ್ಞಾನ ಅಕಾಡೆಮಿ ಸದಸ್ಯತ್ವ
 ೧೯೫೧ರಲ್ಲಿ ಪೋಪ್ ೧೨ನೆಯ ಪಯಸ್ ರಿಂದ ಲೆಮೈತ್ರೆ ವಾದದ ಪುಷ್ಟೀಕರಣ
 ೧೯೫೩ರಲ್ಲಿ ಆರ್ಥರ್ ಎಡ್ಡಿಂಗ್‍ಟನ್ ಪದಕ
 ೧೯೬೪ ರಲ್ಲಿ ಪ್ರೊಫೆಸರ್ ಎಮರಿಟಸ್ ಪದವಿ

ಉಲ್ಲೇಖಗಳು

ವಿಜ್ಞಾನಿಗಳು
ನಿಶ್ಚಲ ರಾವ್

ಡಾ. ನಿಶ್ಚಲರಾವ್, ದಕ್ಷಿಣ ಕನ್ನಡ ಜಿಲ್ಲೆಯ ಮಣಿಪಾಲ್ ನಗರದ ನೆಹರು ನಗರದ ವಾಸಿ, ಲಂಡನ್ನಲ್ಲಿ ಹೆಸರಾಂತ ವಿಟ್ಟಿಂಗ್ಟನ್ ಆಸ್ಪತ್ರೆಯಲ್ಲಿ ಹೆರಿಗೆವೈದ್ಯರಾಗಿ ('neonatologist) ಸೇವೆ ಸಲ್ಲಿಸುತ್ತಿದ್ದಾರೆ.

ವಿದ್ಯಾಭ್ಯಾಸ
ನಿಶ್ಚಲರಾವ್, ಕೆ. ಎಮ್. ಸಿ ಮಣಿಪಾಲಿನಲ್ಲಿ, ಎಮ್. ಬಿ. ಬಿಎಸ್ ಪದವಿ, ಲಂಡನ್ ನಲ್ಲಿ ಎಮ್.ಆರ್.ಸಿ.ಪಿ ಪದವಿಗಳನ್ನು ಗಳಿಸಿದ ನಂತರ ೨೦ ವರ್ಷಗಳಿಂದ ಲಂಡನ್ ಆಸ್ಪತ್ರೆಗಳಲ್ಲಿ ಸೇವೆಸಲ್ಲಿಸುತ್ತಿದ್ದಾರೆ. ಇವರ ತಂದೆ, ಕೆ. ಕಮಲಾಕ್ಷ ಎಮ್. ಐಟಿ ಪ್ರೊಫೆಸರ್, ಹಾಗೂ ಮಾಜಿ ಸ್ನೇಹಪ್ರಭಾ ಕಾರ್ಪೊರೇಶನ್ ಸದಸ್ಯ. ಈಗ ಅವರು ನಿವ್ರುತ್ತರಾಗಿದ್ದಾರೆ. ನಿಶ್ಚಲರಾವ್ ರವರು, ಅವಧಿ ಪೂರ್ವದಲ್ಲೇ ಜಿನಿಸುವ ಮಕ್ಕಳ ಬಗ್ಗೆ ವಿಶೇಷ ಜ್ಞಾನವನ್ನು ಗಳಿಸಿದ್ದಾರೆ. ಒಂದು ಹೆರಿಗೆ ವಿಷಯದಲ್ಲಿ ಯಶಸ್ಸುಗಳಿಸಿದ 'ವಿಸ್ಮಯಕಾರಿ ವೈದ್ಯ'ರೆಂದು ಹೆಸರು ಗಳಿಸಿದ್ದಾರೆ.

ಹೆರಿಗೆಯಾದ ಶಿಶು ಉಸಿರಾಡುತ್ತಿರಲಿಲ್ಲ
ಸುಮಾರು ೧೪ ತಿಂಗಳ ಕೆಳಗೆ ಸಡನ್ ದಂಪತಿಗಳು ಲಂಡನ್ ನಗರದ ವಿಟಿಂಗ್ ಟನ್ ಆಸ್ಪತ್ರಯ ಹೆರಿಗೆ ಕಕ್ಷಕ್ಕೆ ದಾಖಲಾಗಿದ್ದು ಅವರಿಗೆ ಜನಿಸಿದ ಶಿಶು ಉಸಿರಾಡುತ್ತಿರಲಿಲ್ಲ, ನಿಶ್ಚಲರಾವ್ ಇದೇ ವಿಟಿಂಗ್ ಟನ್ ಆಸ್ಪತ್ರೆಯಲ್ಲಿ 'neonatologist' ವೈದ್ಯರಾಗಿ ದುಡಿಯುತ್ತಿದ್ದಾರೆ. ಆಗ ಎಲ್ಲರಿಗೂ ಜನಿಸಿದ ಮಗು ಉಳಿಯುವುದಿಲ್ಲವೆಂದು ಭಾವಿಸಿ ಆಸೆಯನ್ನು ತೊರೆದಿದ್ದರು. ಆದರೆ ಡಾ.ರಾವ್ ಹಾಗೂ ತಂಡ ಶಿಶುವಿಗೆ ಎಮರ್ಜೆನ್ಸಿ ನೆರವು ಕೊಟ್ಟು ಬಹಳ ಸಮಯ ಪರಿಣಾಮಕ್ಕೆ ಕಾದರು. ಕೆಲವು ಗಂಟೆಗಳ ಬಳಿಕ ಶಿಶು ಚಿಕಿತ್ಸಾ ಕ್ರಮಕ್ಕೆ ಸ್ಪಂದಿಸುತ್ತಾ ಬಂತು.ಹಾಗೂ ನಿಧಾನವಾಗಿ ಕಣ್ಣುಬಿಟ್ಟು ಉಸಿರಾಡಲು ಪ್ರಾರಂಭಿಸಿತು. ಈಗ ಅದು ಹಿಂದಿನ ಅಪಾಯದಿಂದ ಪಾರಾಗಿರುವಂತಿದೆ. ಆಸ್ಪತ್ರೆಯ ವೈದ್ಯರು ಈ ಮಹತ್ವದ ಘಟನೆಯನ್ನು ಮರೆತಿದ್ದರು. ಆದರೆ ಮಗುವನ್ನು ಹೆತ್ತ ತಂದೆತಾಯಿಗಳು  ತಮ್ಮ ಕೃತಜ್ಞೆಯನ್ನು ವ್ಯಕ್ತಪಡಿಸಲು ಲಂಡನ್ ನ, ಬಿ.ಬಿ.ಸಿ ಸುದ್ದಿಮಾಧ್ಯಮಕ್ಕೆ ಡಾ. ನಿಶ್ಚಲರಾವ್ ರವರನ್ನು ಆಹ್ವಾನಿಸಿ ಸಂದರ್ಶನ ನಡೆಸಲು ಬಿನ್ನವಿಸಿಕೊಂಡರು. ಬಿ.ಬಿ.ಸಿ.ಟೆಲಿವಿಶನ್, ಜುಲೈ, ೩ ರಂದು ಒಂದು ಸಂದರ್ಶನವನ್ನು ಆಯೋಜಿಸಿ ಬ್ರಿಟನ್ನಿನ ನಾಗರಿಕರಿಗೆ ಈ ಘಟನೆಯನ್ನು ಸಾದರಪಡಿಸಿದರು. ಇದಾದನಂತರ ಆಸ್ಪತ್ರೆಯ ಆಡಳಿತಾಧಿಕಾರಿಗಳು ಡಾ.ನಿಶ್ಚಲರಾವ್ ರವರಿಗೆ, ‘Amazing Doctor’ ಎಂಬ ಒಂದು ಉಪಾಧಿಯನ್ನು ಕೊಟ್ಟು ಗೌರವಿಸಿದರು. ಇಂತಹ ದೊಡ್ಡಕೆಲಸ ಸಾಧನೆಗೆ ಆಸ್ಪತ್ರೆಯ ಆಡಳಿತ ಅಧಿಕಾರಿಗಳು ಶ್ಲಾಘಿಸಿದಾಗ ನಿಶ್ಚಲರಾವ್ ಪ್ರತಿಕ್ರಯಿಸಿದರು. "ಶಸ್ತ್ರ ಚಿಕಿತ್ಸೆಯ ಯಶಸ್ಸು ತಮ್ಮ ತಂಡದ ಸದಸ್ಯರೆಲ್ಲರ ಸಹಕಾರ ಮತ್ತು ಕಾರ್ಯ ನಿಷ್ಠೆಯಿಂದ ಮಾತ್ರ ಸಾಧ್ಯವಾಗಿದೆ"

ಪ್ರಶಸ್ತಿಗಳು
 ಅಮೇಜಿಂಗ್ ಡಾಕ್ಟರೆಂಬ ಪ್ರಶಸ್ತಿ.

ಉಲ್ಲೇಖಗಳು

 ಭಾರತೀಯ ಲಂಡನ್ ವೈದ್ಯರು
ವೈದ್ಯರು
ಕಾಳಿ ಸಿಂಧು ನದಿ

ಕಾಳಿ ಸಿ೦ಧು ನದಿಯು ಮಧ್ಯ ಪ್ರದೇಶದ ಮಾಲ್ವಾ ಎ೦ಬ ಪ್ರದೇಶದಲ್ಲಿ ಇದೆ.ಕಾಳಿ ಸಿ೦ಧು ನದಿಯು ಬಾಗ್ಲಿ(ದಿವಸ್ ಜಿಲ್ಲೆ)ಮಧ್ಯ ಪ್ರದೇಶ ದಿ೦ದ ಹುಟ್ಟಿದೆ.ಈ ಕಾಳಿ ಸಿ೦ಧು ನದಿಯು  ಇಂಡೋರ್ ಮತ್ತು ರಾಜ್ಯ ರಾಜಧಾನಿ ಭೋಪಾಲ್ ಅನ್ನು ಸೋಂಕಾಚ್ ಸಮೀಪ ಸಂಪರ್ಕಿಸುವ ರಾಜ್ಯ ಹೆದ್ದಾರಿ ೧೮ ಕಿ.ಮೀ ಅನ್ನು ದಾಟಿದೆ ಮತ್ತು ಪ್ರವಾಹ ಸಂದರ್ಭದಲ್ಲಿ ಗಂಟೆಗಳವರೆಗೆ ರಸ್ತೆ ಸಂಚಾರವನ್ನು ನಿರ್ಬಂಧಿಸುತ್ತದೆ. ಕಾಳಿ ಸಿಂಧುವಿನ ಮುಖ್ಯ ಪ್ರಮುಖ ನದಿಗಳು ಪರ್ವನ್,ನಿವಾಜ್,ಅಹು,ಕುವಾರಿ ಹಾಗೂ ಬೆತ್ವಾ ನದಿಗಳು.

ಮೂಲ

ಕಾಳಿ ನದಿಯು ಮಧ್ಯ ಪ್ರದೆಶದ ಮಾಲ್ವಾ ಎ೦ಬ ಪ್ರದೇಶದ ದಲ್ಲಿ ಹುಟ್ಟಿದೆ.

ಚಲನೆ

ಕಾಳಿ ಸಿ೦ಧು ನದಿಯು ಇಂಡೋರ್ ಮತ್ತು ರಾಜ್ಯ ರಾಜಧಾನಿ ಭೋಪಾಲ್ ಅನ್ನು ಸೋಂಕಾಚ್ ಬಳಿ (ಮಧ್ಯಪ್ರದೇಶದ ದಿವಸ್ ಜಿಲ್ಲೆಯ) ಸಂಪರ್ಕಿಸುವ ರಾಜ್ಯ ಹೆದ್ದಾರಿ ೧೮ ಯನ್ನು ದಾಟುತ್ತದೆ ಮತ್ತು ಪ್ರವಾಹದಲ್ಲಿ ಗಂಟೆಗಳವರೆಗೆ ರಸ್ತೆ ಸಂಚಾರವನ್ನು ನಿರ್ಬಂಧಿಸುತ್ತದೆ. ಇದು ಶಜಾಪುರ ಜಿಲ್ಲೆಯನ್ನು ದಾಟಿ ಹೋಗುತ್ತದೆ. ನಂತರ ಇದು ಶಜಾಪುರ ಮತ್ತು ರಾಜ್ಗಡ್ ಜಿಲ್ಲೆಗಳ ಗಡಿರೇಖೆಯನ್ನು ತಲುಪಿ ಹಗೂ ರಾಜಸ್ಥಾನದ ಝಾಲಾವರ್ ಮತ್ತು ಕೋಟಾ ಜಿಲ್ಲೆಗಳಲ್ಲಿ ಪ್ರವೇಶಿಸುತ್ತದೆ.

ಮಧ್ಯ ಪ್ರದೇಶವು ಭಾರತದ ಪ್ರಮುಖ ರಾಜ್ಯವಾಗಿದ್ದು, ಅಲ್ಲಿನ ನದಿ ಮಾಲ್ವಾ ಪ್ರದೇಶದ ಗರಿಷ್ಠ ಭಾಗವನ್ನು ಒಳಗೊಂಡಿದೆ. ಈ ನದಿಯು ರಾಜಸ್ಥಾನದ ಬರಾನ್ ಜಿಲ್ಲೆಯ ಕೆಳಭಾಗದಲ್ಲಿ ಚ೦ಬಲ್ ನದಿಯನ್ನು ಸೇರುತ್ತದೆ.ಈ ನದಿಯು ಯಮುನಾ ಜಲಾನಯನ ಪ್ರದೇಶಕ್ಕೆ ಸೇರಿದ್ದು, ಇದು ರಾಜ್ಯದ ನಿರಂತರ ಹರಿವಾಣಗಳಲ್ಲಿ ಒಂದಾಗಿದೆ, ಇದು ಅಹು, ನಿವಾಜ್ ಮತ್ತು ಪರ್ವಾನ್ ನದಿಗಳಿಂದ ಹರಿದು ಹೋಗುತ್ತದೆ. ಈ ಕಾಳಿ ಸಿ೦ಧು ನದಿಯ ಮೂಲ ವಿಂಧ್ಯಾ ಶ್ರೇಣಿ, ಬರಾನ್ ಮತ್ತು ಝಾಲಾವರ್ ಜಿಲ್ಲೆಯ ಮೂಲಕ ಉತ್ತರ ದಿಕ್ಕಿನಲ್ಲಿ ಹರಿಯುತ್ತದೆ. ಈ ನದಿಯು ಬರಾನ್ ಜಿಲ್ಲೆಯ ನೋನೆರಾ ಗ್ರಾಮದಲ್ಲಿ ಚಂಬಲ್ ನದಿಯನ್ನು ಸೆರುತ್ತದೆ.ಈ ಕಾಳಿ ಸಿ೦ಧು ನದಿಯು ೧೪೫ ಕೀ.ಮಿ ರಾಜಸ್ಥನದಲ್ಲಿ ಹರಿಯುತ್ತದೆ.

ಪ್ರಮುಖ ಉಪನದಿಗಳು

ಕಾಳಿ ಸಿಂಧು ನದಿಯ ಪ್ರಮುಖ ಉಪನದಿಗಳು
ಅಹು ನದಿ - ಗಾಗ್ರಾನ್, ಝಾಲಾವರ್, ಕೋಟಾ  ರಾಜಸ್ಥಾನದ ಮೂಲಕ ಹರಿಯುತ್ತದೆ.
ನಿವಾಜ್ ನದಿ - ಝಾಲಾವರ್, ಕೋಟಾ ರಾಜಸ್ಥಾನ.
ಪಾರ್ಬತಿ ನದಿ- ಮಧ್ಯಪ್ರದೇಶದ ವಿಂಧ್ಯಾ ಶ್ರೇಣಿಯ ಉತ್ತರದಲ್ಲಿ  ಆರಂಭಗೊಂಡು ಕಾಳಿ ಸಿ೦ಧು ನದಿಯು  ರಾಜಸ್ಥಾನದ ರಾಜ್ಯದ ಬರಾನ್ ಜಿಲ್ಲೆಯಲ್ಲಿ ಹರಿಯುತ್ತದೆ ಹಗೂ ಝಾಲಾವರ್ ಜಿಲ್ಲೆಯ ಮೂಲಕ ಮತ್ತು  ಕೋಟಾ ಜಿಲ್ಲೆಯ ಮೂಲಕ ಹರಿಯುತ್ತದೆ. ಪಾರ್ಬತಿ ನದಿ ಸಂಗ್ರಹಣೆಯು ಸುಮಾರು ೩೧೮೦  ಚದರ ಮೈಲಿಗಳು ಇದೆ. ರಾಜಸ್ಥಾನದ ಈ ಜಿಲ್ಲೆಗಳಿಂದ ನದಿ ಅಂತಿಮವಾಗಿ ಚಂಬಲ್ ನದಿಯ ದಂಡೆಯಲ್ಲಿದೆ.
ಪರ್ಬಾನ್ ನದಿ- ಮಧ್ಯಪ್ರದೇಶದಲ್ಲಿ ಹುಟ್ಟಿ ರಾಜಸ್ಥಾನದ ಮೂಲಕ ಹರಿಯುತ್ತದೆ. ಇದು ಕಾಳಿ ಸಿಂಧು ನದಿಯ ಉಪನದಿಯಾಗಿದೆ. ಮಧ್ಯಪ್ರದೇಶದ ಸೆಹೋರ್ ಜಿಲ್ಲೆಯಲ್ಲಿ ಪರ್ಬಾನ್ / ಪರ್ವನ್ ಹುಟ್ಟಿಕೊಂಡಿದೆ. ಮಧ್ಯ ಪ್ರದೇಶದ ಸೆಹೋರ್, ಶಜಾಪುರ ಮತ್ತು ರಾಜ್ಗಡ್ ಜಿಲ್ಲೆಗಳ ಮೂಲಕ ಪರ್ಬಾನ್ ನದಿಯು ಹರಿಯುತ್ತದೆ ಹಗೂ ರಾಜಸ್ಥಾನದ ಝಾಲಾವರ್, ಕೋಟಾ, ಬರಾನ್ ಜಿಲ್ಲೆಗಳನ್ನು ಒಳಗೊಂಡಿದೆ. ರಾಜಸ್ಥಾನದ ಬರಾನ್ ಜಿಲ್ಲೆಯಲ್ಲಿ ಇದು ಕಾಳಿ ಸಿಂಧು ನದಿ ಅನ್ನು ಭೇಟಿ ಮಾಡುತ್ತದೆ.

ಐತಿಹಾಸಿಕ ಸ್ಥಳಗಳು
ಸನ್ಕಾಚ್ (ಮಧ್ಯಪ್ರದೇಶದ ದೆವಾಸ್ ಜಿಲ್ಲೆ)
ಝಾಲಾ ಪತನ್ (ಝಾಲಾವರ್)

ಉಲ್ಲೇಖಗಳು

https://www.india9.com/i9show/Kali-Sindh-River-51829.htm

ನದಿಗಳು
ಬೆತ್ವಾ ನದಿ

ಬೆತ್ವಾ ಅಥವಾ ಬೆತ್ರಾವತಿ ನದಿಯು ಉತ್ತರ ಭಾರತದ ಒಂದು ನದಿಯಾಗಿದೆ ಹಾಗೂ ಯಮುನಾ ನದಿಯ ಉಪನದಿಯಾಗಿದೆ. ಇದು ಮಧ್ಯಪ್ರದೇಶದ ಹೋಶಂಗಾಬಾದ್ ನ ಉತ್ತರದಲ್ಲಿ ವಿಂಧ್ಯಾ ಶ್ರೇಣಿಯನ್ನು ಏರುತ್ತದೆ ಮತ್ತು ಉತ್ತರ ಪ್ರದೇಶಕ್ಕೆ ಮಧ್ಯಪ್ರದೇಶ ಮತ್ತು ಓರ್ಚಾ ಮೂಲಕ ಈಶಾನ್ಯ ಪ್ರದೇಶವನ್ನು ಹರಿಯುತ್ತದೆ. ಬೆತ್ವಾ ಮತ್ತು  ಯಮುನಾ ನದಿಗಳ ಸಂಗಮವು ಉತ್ತರ ಪ್ರದೇಶದ ಹಮೀರ್ಪುರ ಪಟ್ಟಣವಾಗಿದ್ದು ಓರ್ಚಾ ಸಮೀಪದಲ್ಲೇ  ಇದೆ.

ಇತಿಹಾಸ
ಸಂಸ್ಕೃತದಲ್ಲಿ "ಬೆತ್ವಾ"ಎ೦ದರೆ ವೆತ್ರಾವತಿ. ಈ ನದಿ ಮಹಾಭಾರತದ ಮಹಾಕಾವ್ಯದಲ್ಲಿ ಚಾರ್ಮನ್ವತಿ ನದಿ ಜೊತೆಗೆ ಉಲ್ಲೇಖಿಸಲಾಗಿದೆ.  ಚೇದಿ ಸಾಮ್ರಾಜ್ಯದ ರಾಜಧಾನಿ ಈ ನದಿಯ ದಡದಲ್ಲಿದೆ. ನದಿಯ ಒಟ್ಟು ಉದ್ದವು ಅದರ ಮೂಲದಿಂದ ಯಮುನಾ ನದಿಯೊ೦ದಿಗೆ ಅದರ ಸಂಗಮಕ್ಕೆ ೫೯೦ ಕಿ.ಮೀ ಅದರಲ್ಲಿ ಮಧ್ಯಪ್ರದೇಶದಲ್ಲಿ ೨೩೨ ಕಿಲೋಮೀಟರ್  ಮತ್ತು ಉತ್ತರ ಪ್ರದೇಶದಲ್ಲಿ ೩೫೮ ಕಿಲೋಮೀಟರ್  ಸಮತೋಲನವಿದೆ. ೧೯೭೩ ರಲ್ಲಿ ಉತ್ತರ ಪ್ರದೇಶ ಮತ್ತು ಮಧ್ಯಪ್ರದೇಶ ರಾಜ್ಯಗಳ ನಡುವಿನ ಅಂತರ-ರಾಜ್ಯ ಒಪ್ಪಂದದ ಪ್ರಕಾರ, "ಬೆತ್ವಾ ನದಿ ಮಂಡಳಿ"  ಅನ್ನು ೧೯೭೬ ರ "ಬೆತ್ವಾ ನದಿ ಬೋರ್ಡ್ ಆಕ್ಟ್" ಅಡಿಯಲ್ಲಿ ಸ್ಥಾಪಿಸಲಾಯಿತು. ಜಲ ಸಂಪನ್ಮೂಲದ ಕೇ೦ದ್ರ ಸಚಿವರು, ಮುಖ್ಯಮಂತ್ರಿಗಳ  ಹಾಗೂ ಮ೦ತ್ರಿಗಳ ಉಸ್ತುವಾರಿಯಲ್ಲಿ ಹಣಕಾಸು, ನೀರಾವರಿ ಮತ್ತು ಉತ್ತರ ಪ್ರದೇಶದ ವಿದ್ಯುತ್ ಮತ್ತು ಮಧ್ಯಪ್ರದೇಶದ ಮಂತ್ರಿಗಳ ಸದಸ್ಯರು ಅದರ ಸದಸ್ಯರಾಗಿದ್ದಾರೆ.

ಅಣೆಕಟ್ಟುಗಳು
ರಾಜ್ಘಾಟ್ ಅಣೆಕಟ್ಟು
ಮಾಟತಿಲಾ ಅಣೆಕಟ್ಟು
ಪರಿಚಾ ಆಣೆಕಟ್ಟು
ಧುರ್ವರ ಅಣೆಕಟ್ಟು

ಉಲ್ಲೇಖಗಳು

ನದಿಗಳು
ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಯ ಶ್ರೇಷ್ಠ ಚಲನಚಿತ್ರ



Winners
ಕೆರ

ಕೆರ ಎಂದರೆ ಒಂದು ಬಗೆಯ ತೆರೆದ ಪಾದರಕ್ಷೆ. ಇದು ಧರಿಸುವವನ ಪಾದಕ್ಕೆ, ಮೇಲ್ಗಾಲಿನ ಮೇಲೆ, ಮತ್ತು ಕೆಲವೊಮ್ಮೆ, ಕಣಕಾಲಿನ ಸುತ್ತ ಹಾದುಹೋಗುವ ಪಟ್ಟಿಗಳಿಂದ ಹಿಡಿದಿಟ್ಟಲ್ಪಟ್ಟಿರುವ ಅಟ್ಟೆಯನ್ನು ಹೊಂದಿರುತ್ತದೆ. ಕೆರಗಳು ಹಿಮ್ಮಡಿ ಕಟ್ಟನ್ನು ಕೂಡ ಹೊಂದಿರಬಹುದು. ಕೆರಗಳು ಮತ್ತು ಇತರ ಬಗೆಯ ಪಾದರಕ್ಷೆಗಳ ನಡುವಿನ ವ್ಯತ್ಯಾಸವು ಕೆಲವೊಮ್ಮೆ ಮಸುಕಾಗಿರಬಹುದಾದರೂ, ಸಾಮಾನ್ಯ ತಿಳುವಳಿಕೆ ಏನೆಂದರೆ ಕೆರವು ಪಾದವನ್ನು ಸಂಪೂರ್ಣವಾಗಿ ಅಥವಾ ಅದರ ಬಹುತೇಕ ಭಾಗವನ್ನು ತೆರೆದಿಡುತ್ತದೆ. ಜನರು ಹಲವಾರು ಕಾರಣಗಳಿಗಾಗಿ ಕೆರಗಳನ್ನು ಧರಿಸಲು ಆಯ್ದುಕೊಳ್ಳಬಹುದು. ಇವುಗಳಲ್ಲಿ ಬಿಸಿ ಹವಾಮಾನದಲ್ಲಿ ಸೌಖ್ಯಕ್ಕಾಗಿ, ಮಿತವ್ಯಯ (ಕೆರಗಳಿಗೆ ಶೂಗಳಿಗಿಂತ ಕಡಿಮೆ ಸಾಮಗ್ರಿ ಬೇಕಾಗುವ ಸಾಧ್ಯತೆ ಹೆಚ್ಚು ಮತ್ತು ಸಾಮಾನ್ಯವಾಗಿ ಕೆರಗಳನ್ನು ನಿರ್ಮಿಸುವುದು ಹೆಚ್ಚು ಸುಲಭವಾಗಿರುತ್ತದೆ), ಮತ್ತು ಫ಼್ಯಾಷನ್ ಆಯ್ಕೆಯಾಗಿರುವುದು ಸೇರಿವೆ.

ಸಾಮಾನ್ಯವಾಗಿ, ಹೆಚ್ಚು ಬಿಸಿ ವಾತಾವರಣಗಳಲ್ಲಿ ಅಥವಾ ವರ್ಷದ ಹೆಚ್ಚು ಸೆಕೆಯಾದ ಭಾಗಗಳ ಅವಧಿಯಲ್ಲಿ, ತಮ್ಮ ಪಾದಗಳನ್ನು ತಂಪಾಗಿ ಮತ್ತು ಒಣ ಇಡುವ ಸಲುವಾಗಿ ಜನರು ಕೆರಗಳನ್ನು ಧರಿಸುತ್ತಾರೆ. ಪಾದದ ತಾಮರೆ ಕಾಣಿಸಿಕೊಳ್ಳುವ ಅಪಾಯವು ಮುಚ್ಚಿದ ಶೂಗಳಿಗಿಂತ ಕಡಿಮೆಯಿರುತ್ತದೆ, ಮತ್ತು ಅಂತಹ ಸೋಂಕಿಗಾಗಿ ಕೆರಗಳನ್ನು ಧರಿಸುವುದು ಚಿಕಿತ್ಸಾ ಕ್ರಮದ ಭಾಗವಾಗಿರಬಹುದು.

ಪರಿಚಿತವಿರುವ ಅತ್ಯಂತ ಹಳೆಯ ಕೆರಗಳನ್ನು (ಮತ್ತು ಪರಿಚಿತವಿರುವ ಅತ್ಯಂತ ಹಳೆಯದಾದ ಯಾವುದೇ ಬಗೆಯ ಪಾದರಕ್ಷೆ) ಅಮೇರಿಕದ ಒರೆಗಾನ್ ರಾಜ್ಯದ ಫ಼ೋರ್ಟ್ ರಾಕ್ ಗುಹೆಯಲ್ಲಿ ಕಂಡುಹಿಡಿಯಲಾಯಿತು; ಇದನ್ನು ಹೆಣೆಯಲಾದ ಸೇಜ್‍ಬ್ರಶ್ ಪಟ್ಟೆಯ ಇಂಗಾಲ ಕಾಲನಿರ್ಧಾರಣವು ಕನಿಷ್ಠಪಕ್ಷ ೧೦೦೦೦ ವರ್ಷದ ಹಿಂದಿನ ಕಾಲವನ್ನು ಸೂಚಿಸುತ್ತದೆ. ಪ್ರಾಚೀನ್ ಈಜಿಪ್ಟ್‌ನವರು ತಾಳೆ ಎಲೆಗಳು ಮತ್ತು ಜೊಂಡು ಹುಲ್ಲಿನಿಂದ ತಯಾರಿಸಿದ ಕೆರಗಳನ್ನು ಧರಿಸುತ್ತಿದ್ದರು. ಇವನ್ನು ಕೆಲವೊಮ್ಮೆ ಕೆರ ಧಾರಕರು ಹೊತ್ತೊಯ್ಯುತ್ತಿರುವಂತೆ ಈಜಿಪ್ಶಿಯನ್ ಪ್ರತಿಮೆಗಳು ಮತ್ತು ಉಬ್ಬುಕೆತ್ತನೆಗಳ ಪಾದಗಳ ಮೇಲೆ ಕಾಣಬಹುದು. ಹೆರೊಡಾಟಸ್‍ನ ಪ್ರಕಾರ, ಜೊಂಡು ಹುಲ್ಲಿನ ಕೆರಗಳು ಈಜಿಪ್ಷಿಯನ್ ಪೂಜಾರಿಗಳ ಅಗತ್ಯವಾದ ಮತ್ತು ವಿಶಿಷ್ಟ ಲಕ್ಷಣದ ಉಡುಪಿನ ಭಾಗವಾಗಿದ್ದವು.

ಕೆರವು ರಬ್ಬರು, ಚಕ್ಕಳ, ಕಟ್ಟಿಗೆ, ಟಾಟಾಮಿ ಅಥವಾ ಹಗ್ಗದಿಂದ ತಯಾರಿಸಲಾದ ಅಟ್ಟೆಯನ್ನು ಹೊಂದಿರಬಹುದು. ಇದು ಸಾಮಾನ್ಯವಾಗಿ ಮೊದಲ ಮತ್ತು ಎರಡನೇ ಕಾಲ್ಬೆರಳ ನಡುವೆ ಸಾಗುವ ಕಿರಿದಾದ ಪಟ್ಟಿಯಿಂದ, ಅಥವಾ ಪಾದದ ಕಮಾನಿನ ಮೇಲೆ ಅಥವಾ ಕಣಕಾಲಿನ ಸುತ್ತ ಹಾದುಹೋಗುವ, ನಾನಾ ಬಗೆಯಾಗಿ ಬಾರು, ಸ್ಯಾಬೊ ಪಟ್ಟಿ ಎಂದು ಕರೆಯಲ್ಪಡುವ ಲೇಸಿನಿಂದ ಪಾದಕ್ಕೆ ಹಿಡಿದಿಟ್ಟಲ್ಪಟ್ಟಿರಬಹುದು. ಕೆರವು ಹಿಮ್ಮಡವನ್ನು (ಕೆಳ ಅಥವಾ ಎತ್ತರದ) ಅಥವಾ ಹಿಮ್ಮಡ ಪಟ್ಟಿಯನ್ನು ಹೊಂದಿರಬಹುದು ಅಥವಾ ಹೊಂದದಿರಬಹುದು.

ಉಲ್ಲೇಖಗಳು

ಪಾದರಕ್ಷೆಗಳು
ವಿಷ್ಣು ವಾಸುದೇವ್ ನಾರ್ಲಿಕರ್

ವಿಷ್ಣು ವಾಸುದೇವ್ ನಾರ್ಲಿಕರ್ FRAS (26 ಸೆಪ್ಟೆಂಬರ್ 1908 - 1 ಏಪ್ರಿಲ್ 1991) ಭೌತಶಾಸ್ತ್ರಜ್ಞರಾಗಿದ್ದರು,ಸಾಮಾನ್ಯ ಸಾಪೇಕ್ಷತೆಯಲ್ಲಿ  ತಜ್ಞತೆಯನ್ನು ಹೊಂದಿದ್ದರು.ಥಿಯೊರೆಟಿಕಲ್ ಫಿಸಿಕ್ಸ್ ಸೆಂಟರ್, ಜಮೈಯಾ ಮಿಲಿಯಾ ಇಸ್ಲಾಮಿಯಾ ವಿಶ್ವವಿದ್ಯಾಲಯ ದೆಹಲಿ ಅವರ ನೆನಪಿನಲ್ಲಿ ವಾರ್ಷಿಕ "ವಿ.ವಿ.ನಾರ್ಕರ್ ಸ್ಮಾರಕ ಉಪನ್ಯಾಸ" ಅನ್ನು ಸ್ಥಾಪಿಸಿದೆ .

ಜೀವನಚರಿತ್ರೆ 
ನರ್ಲಿಕಾರ್ 26 ಸೆಪ್ಟೆಂಬರ್ 1908 ರಂದು ಭಾರತದ ಕೊಲ್ಹಾಪುರದಲ್ಲಿ ಜನಿಸಿದರು.ನಾರ್ಲಿಕಾರ್ 1928 ರಲ್ಲಿ ಬಾಂಬೆ ವಿಶ್ವವಿದ್ಯಾನಿಲಯದಿಂದ ಬ್ಯಾಚುಲರ್ ಆಫ್ ಸೈನ್ಸ್ ಪದವಿಯನ್ನು ಪಡೆದರು  ಮತ್ತು ನಂತರ ಕೇಂಬ್ರಿಜ್ ವಿಶ್ವವಿದ್ಯಾನಿಲಯದಲ್ಲಿ ತಮ್ಮ ಇಂಗ್ಲಿಷ್ನ  ಅಧ್ಯಯನವನ್ನು ಪ್ರಾರಂಭಿಸಿದರು, ಅಲ್ಲಿ ಅವರು 1930 ರಲ್ಲಿ ಮ್ಯಾಥೆಮೆಟಿಕ್ಸ್ ಟ್ರೈಪೊಸ್ ಅನ್ನು ಅಂಗೀಕರಿಸಿದರು. ಅವರು 1932 ರಲ್ಲಿ ಭಾರತಕ್ಕೆ ಹಿಂದಿರುಗಿದರು, ವಾರಣಾಸಿ ಬನಾರಸ್ ಹಿಂದೂ ವಿಶ್ವವಿದ್ಯಾಲಯದಲ್ಲಿ ಗಣಿತ ಪ್ರಾಧ್ಯಾಪಕರಾಗಿದ್ದರು. ಅವರು 1966 ರಲ್ಲಿ ಪೂನಾ ವಿಶ್ವವಿದ್ಯಾಲಯದಲ್ಲಿ ಗಣಿತಶಾಸ್ತ್ರದ ಪ್ರಾಧ್ಯಾಪಕರಾದರು ಮತ್ತು 1973 ರಲ್ಲಿ ನಿವೃತ್ತಿ ಹೊಂದಿದರು. 1960 ರಿಂದ 1966 ರವರೆಗೂ ಅವರು ರಾಜಸ್ಥಾನ ಸಾರ್ವಜನಿಕ ಸೇವಾ ಆಯೋಗದ ಅಧ್ಯಕ್ಷರಾಗಿದ್ದರು. ಅವರು 1931 ರಲ್ಲಿ ರಾಯಲ್ ಆಸ್ಟ್ರೋನಾಮಿಕಲ್ ಸೊಸೈಟಿಯ ಸದಸ್ಯರಾಗಿದ್ದರು. ಅವರು 1981-82 ರಿಂದ ಭಾರತೀಯ ಗಣಿತಶಾಸ್ತ್ರದ ಸೊಸೈಟಿಯ ಅಧ್ಯಕ್ಷರಾಗಿದ್ದರು . ಅವರ ಪುತ್ರ ಜಯಂತ್ ನರ್ಲಿಕಾರ್ ಖಗೋಳವಿಜ್ಞಾನಿಯಾಗಿದ್ದಾರೆ ಮತ್ತೊಂದು ಪುತ್ರ, ಅನಂತ್ ನರ್ಲಿಕಾರ್ ಸಹ ಒಂದು ವಿಜ್ಞಾನಿ..

ಬಾಹ್ಯ ಕೊಂಡಿಗಳು

ಉಲ್ಲೇಖಗಳು 

ಭಾರತೀಯ ಸೈದ್ಧಾಂತಿಕ ಭೌತವಿಜ್ಞಾನಿಗಳು
ವಿಜ್ಞಾನಿಗಳು
ನೀಲಿ ಕೆನ್ನೆಯ ಕಳ್ಳಿಪೀರ

ನೀಲಿ-ಕೆನ್ನೆಯ ಕಳ್ಳಿಪೀರ (ಮೆರೊಪ್ಸ್ ಪರ್ಸಿಕಸ್)ವು ಬೀ-ಈಟರ್ ಕುಟುಂಬ ಮೆರೊಪಿಡೆ (Meropidae)ಗೆ ಸೇರಿದ ಹಕ್ಕಿಯಾಗಿದೆ. ಮೆರೊಪ್ಸ್(Merops) ಕುಲದ ಹೆಸರಿನ ಅರ್ಥ ಪ್ರಾಚೀನ ಗ್ರೀಕ್ನಲ್ಲಿ "ಬೀ-ಈಟರ್" ಎಂದಾಗಿದೆ. 
ಇದು  ಉತ್ತರ ಆಫ್ರಿಕಾ ಮತ್ತು,  ಪೂರ್ವ ಟರ್ಕಿಯಿಂದ ಕಝಾಕಿಸ್ತಾನ್ ಮತ್ತು ಭಾರತದಲ್ಲಿ  ಸಂತಾನ ಬೆಳೆಸುತ್ತದೆ, ಇದು ಸಾಮಾನ್ಯವಾಗಿ ಪ್ರಬಲವಾಗಿ ವಲಸೆಗಾರ, ಮತ್ತು ಉಷ್ಣವಲಯದ ಆಫ್ರಿಕಾದಲ್ಲಿ ಚಳಿಗಾಲವನ್ನು ಕಳೆಯುತ್ತದೆ.ನೀಲಿ-ಕೆನ್ನೆಯ ಕಳ್ಳಿಪೀರವು ಇಟಲಿ  ಮತ್ತು ಗ್ರೀಸ್ ನಲ್ಲಿ ವೆಗ್ರಂಟ್ (Vagrant) ಆಗಿ ಕಂಡುಬರುತ್ತದೆ.

ವಿವರಣೆ
ಇತರ ಕಳ್ಳಿಪೀರಳಂತೆ, ನೀಲಿ-ಕೆನ್ನೆಯ ಕಳ್ಳಿಪೀರವು ಸಮೃದ್ಧವಾದ ಬಣ್ಣವನ್ನು ಹೊಂದಿದ್ದು ತೆಳುವಾದ ಹಕ್ಕಿಯಾಗಿದೆ. ಇದು ಪ್ರಧಾನವಾಗಿ ಹಸಿರು ಬಣ್ಣವನ್ನು ಹೊಂದಿದ್ದು, ಮುಖವು ಕಪ್ಪು ಕಣ್ಣಿನ ಪಟ್ಟಿಯೊಂದಿಗೆ ನೀಲಿ ಕೆನ್ನೆಯನ್ನು ಹೊಂದಿದ್ದರೆ ಗಂಟಲು ಹಳದಿ ಮತ್ತು ಕಂದು ಬಣ್ಣದಿಂದಾಗಿದೆ. ಕೊಕ್ಕು ಕಪ್ಪಾಗಿದೆ. ಇದರ ಉದ್ದ 31 ಸೆಂ.ಮೀ (12 ಇಂಚು)ನಷ್ಟಿದ್ದು, ಎರಡು ಉದ್ದದ ಕೇಂದ್ರ ಬಾಲ ಗರಿಗಳು ಇನ್ನೊಂದು 7 ಸೆಂ,ಮೀ (2.8 ಇಂಚು) ನಷ್ಟು ಉದ್ದವನ್ನು ಹೆಚ್ಚಿಸುತ್ತದೆ. ಲಿಂಗಗಳು ಹೆಚ್ಚಾಗಿ ಒಂದೇ ಆಗಿರುತ್ತವೆ ಆದರೆ ಹೆಣ್ಣಿನ ಟೇಲ್-ಸ್ಟ್ರೀಮರ್ಸ್ (Tail-streamers) ಚಿಕ್ಕದಾಗಿರುತ್ತದೆ. 

ಇದು ಉಪ-ಉಷ್ಣವಲಯದ ಮತ್ತು ಅರೆ-ಮರುಭೂಮಿಯಲ್ಲಿ ಕೆಲವು ಮರಗಳು ಇರುವ ಪ್ರದೇಶದಲ್ಲಿ ಸಂತಾನ ಉತ್ಪತ್ತಿ ಮಾಡುತ್ತದೆ. ಇದು ತೆರೆದ ಕಾಡಿನ ಪ್ರದೇಶ ಅಥವಾ ಹುಲ್ಲುಗಾವಲುಗಳಿಗೆ ಚಳಿಗಾಲ ವಲಸೆ ಹೋಗುತ್ತದೆ. ಹೆಸರೇ ಸೂಚಿಸುವಂತೆ,  ಕಳ್ಳಿಪೀರ(ಬಿ-ಈಟರ್ಸ್)ಗಳು ಪ್ರಧಾನವಾಗಿ ಕೀಟಗಳನ್ನು ತಿನ್ನುತ್ತವೆ, ವಿಶೇಷವಾಗಿ ಜೇನುನೊಣಗಳು, ಕಣಜಗಳು ಮತ್ತು ಹಾರ್ನೆಟ್ಗಳು,. ಹೇಗಾದರೂ, ಈವು ಯಾವುದೇ ಇತರ ಆಹಾರ ಪದಾರ್ಥಗಳಿಗಿಂತ ಹೆಚ್ಚು ಡ್ರಾಗನ್ಫ್ಲೈಗಳನ್ನು ತಿನ್ನುತ್ತವೆ. ಇದು ಭೇಟೆಯ ಸಮಯದಲ್ಲಿ ದೂರವಾಣಿ ತಂತಿಗಳು ಲಭ್ಯವಿದ್ದರೆ, ಅದಕ್ಕೆ ಆದ್ಯತೆ ಕೊಡುತ್ತದೆ.

ನೀಲಿ-ಕೆನ್ನೆಯ ಕಳ್ಳಿಪೀರವು ಒಂಟಿಯಾಗಿ, ಇಲ್ಲವಾದರೆ ಚಿಕ್ಕ ಚಿಕ್ಕ ವಸಾಹತುಗಳಲ್ಲಿ (ಸುಮಾರು ೧೦ ಹಕ್ಕಿಗಳ ಕುಟುಂಬ) ಗೂಡನ್ನು ನಿರ್ಮಿಸುತ್ತದೆ, ಕೆಲವೊಮ್ಮೆ ಹಳದಿಗಲ್ಲದ ಕಳ್ಳಿಪೀರಗಳೊಡನೆ ಗೂಡು ಮಾಡಬಹುದು. ಈ ಗೂಡುಗಳು ಸ್ಯಾಂಡಿ ಬ್ಯಾಂಕುಗಳು (Sandy-banks),ಅಣೆಕಟ್ಟುಗಳು,  ಕೆಳ ಬಂಡೆಗಳು ಮತ್ತು ಕ್ಯಾಸ್ಪಿಯನ್ ಸಮುದ್ರದ ದಡದಲ್ಲಿ ನೆಲೆಗೊಂಡಿವೆ. ಇದು 1 ರಿಂದ 3 ಮೀ (3.3-9.8 ಅಡಿ) ಉದ್ದದ ಸುದೀರ್ಘ ಸುರಂಗವನ್ನು ಮಾಡುತ್ತದೆ ಮತ್ತು ಇದರಲ್ಲಿ ೪-೮ (ಸಾಮಾನ್ಯವಾಗಿ ಆರು ಅಥವಾ ಏಳು) ಗೋಳಾಕಾರದ ಬಿಳಿ ಮೊಟ್ಟೆಗಳನ್ನು ಹಾಕುತ್ತದೆ. ಅಲ್ಲದೆ ಗಂಡು ಮತ್ತು ಹೆಣ್ಣು ಇಬ್ಬರೂ ಮೊಟ್ಟೆಗಳ ಕಾಳಜಿ ವಹಿಸುತ್ತಾರೆ, ಆದರೂ ಹೆಣ್ಣು ಮಾತ್ರ ರಾತ್ರಿಯಲ್ಲಿ ಅವುಗಳಿಗೆ ಕಾವು ಕೊಡುತ್ತದೆ. ಹಾಗು ಕಾವು 23-26 ದಿನಗಳನ್ನು ತೆಗೆದುಕೊಳ್ಳುತ್ತದೆ.

ಉಪವರ್ಗಗಳು

ಎರಡು ಉಪವರ್ಗಗಳನ್ನು ಗುರುತಿಸಲಾಗಿದೆ:
೧. ಮೆರೊಪ್ಸ್ ಪರ್ಸಿಕಸ್ ಪರ್ಸಿಕಸ್ (Merops persicus persicus) : ಏಷ್ಯಾದಲ್ಲಿ ಸಂತಾನೋತ್ಪತ್ತಿ ಮಾಡುತ್ತದೆ ಮತ್ತು, ಪೂರ್ವ ಮತ್ತು ದಕ್ಷಿಣ ಆಫ್ರಿಕಾಕ್ಕೆ ಚಳಿಗಾಲದ ವಲಸೆಗಾರ. 
೨. ಮೆರೊಪ್ಸ್ ಪರ್ಸಿಕಸ್ ಕ್ರೈಸೊಸೆರ್ಕಸ್ ( Merops persicus chrysocercus ) : ಉತ್ತರ ಆಫ್ರಿಕಾದಲ್ಲಿ ಸಂತಾನೋತ್ಪತ್ತಿ ಮಾಡಿದರೆ,ಪಶ್ಚಿಮ ಆಫ್ರಿಕಾಕ್ಕೆ ಚಳಿಗಾಲದ ವಲಸೆಗಾರ.

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 Blue-cheeked bee-eater - Species text in The Atlas of Southern African Birds.
 Blue-cheeked bee-eater-  

ಭಾರತದ ಪಕ್ಷಿಗಳು.
ಬೆಟ್ಟದ ಜೀವ (ಚಲನಚಿತ್ರ)

ಬೆಟ್ಟದ ಜೀವ  ಪಿ. ಶೇಷಾದ್ರಿಯವರು ನಿರ್ದೇಶಿಸಿದ ರಾಷ್ಟ್ರೀಯ ಪ್ರಶಸ್ತಿ ವಿಜೇತ (2011) ಚಿತ್ರವಾಗಿದ್ದು, ಸುಶೇಂದ್ರ ಪ್ರಸಾದ್, ರಮೇಶ್ವರಿ ವರ್ಮಾ ಮತ್ತು ಹೆಚ್. ಜಿ. ದತ್ತಾತ್ರೇಯ ನಟಿಸಿದ್ದಾರೆ.
ಕಥೆ ಜ್ಞಾನಪೀಠ ಪ್ರಶಸ್ತಿ ವಿಜೇತ ಕೆ. ಶಿವರಾಮ ಕಾರಂತ ಅವರ ಕಾದಂಬರಿ ಬೆಟ್ಟದ ಜೀವ ವನ್ನು ಆಧರಿಸಿದೆ.ಇದು ಭಾರತದ ಸ್ವಾತಂತ್ರ್ಯಾ ಪೂರ್ವದ ದಿನಗಳಲ್ಲಿ ಪಶ್ಚಿಮ ಘಟ್ಟಗಳ ದೂರದ ಪ್ರದೇಶಗಳಲ್ಲಿ ವಾಸಿಸುವ ಜನರ ಸಂಪ್ರದಾಯವನ್ನು ಚಿತ್ರಿಸುತ್ತದೆ.

ಕಥೆ
ಕಥೆಯು ಆರಂಭಿಕ ನಲವತ್ತರ ದಶಕದಲ್ಲಿ ನಡೆಯುತ್ತದೆ.ಯುವ ಸ್ವಾತಂತ್ರ್ಯ ಹೋರಾಟಗಾರ ಶಿವರಾಮು ಅವರು ಸುಬ್ರಹ್ಮಣ್ಯದ ಸಮೀಪವಿರುವ ಸ್ಥಳಕ್ಕೆ ಪ್ರಯಾಣಿಸುತ್ತಿದ್ದಾಗ ಕಾಡಿನಲ್ಲಿ  ದಾರಿತಪ್ಪುತ್ತಾರೆ , ಎರಡು ಗ್ರಾಮಸ್ಥರು ದರ್ಣ್ಣ ಮತ್ತು ಭಟ್ಯಾ ಎಂಬುವವರು ಭೇಟಿಯಾಗುತ್ತಾರೆ . ಅವರು ಶಿವರಾಮು ಅವರನ್ನು  , ಶಂಕರಮಾಳೊಂದಿಗೆ ಕೆಲಾಬೈಲ್ನಲ್ಲಿ ವಾಸಿಸುತ್ತಿರುವ ಗೋಪಾಲಯಾಯ ಮನೆಯಲ್ಲಿ ವಾಸಿಸಲು ಸಲಹೆ ನೀಡುತ್ತಾರೆ.ದಂಪತಿಗಳು ಶಿವರಾಮುನನ್ನು ಚೆನ್ನಾಗಿ  ಸತ್ಕರಿಸುತ್ತಾರೆ  ಮತ್ತು ಹೆಚ್ಚು ದಿನಗಳವರೆಗೆ ಉಳಿಯಲು ಅವನನ್ನು ಕೇಳುತ್ತಾರೆ ತಮ್ಮ ಕಷ್ಟ ಸುಖಗಳನ್ನು ಹಂಚಿಕೊಳ್ಳುತ್ತಾರೆ.ತಮ್ಮ ಮಗ ಶಂಭು ಅವರನ್ನು ವರ್ಷಗಳ ಹಿಂದೆ ಬಿಟ್ಟುಹೋಗಿರುತ್ತಾನೆ ಶಿವರಾಮುವಿನಲ್ಲಿ ತಮ್ಮ ಮಗನನ್ನು ಕಾಣುತ್ತಾರೆ.

ಶಿವರಾಮುವಿನೊಂದಿಗೆ ಮಾತನಾಡುವಾಗ  ಎಲ್ಲರೂ ಶಂಭುವಿನ ಕಣ್ಮರೆಗೆ ತಮ್ಮದೇ ವಿವರಣೆಯನ್ನು ನೀಡುತ್ತಾರೆ ಭಟ್ಟರು ತಮ್ಮ ಸ್ವಂತ ಮಗಳು-ಅಳಿಯನಿಗಿಂತ ಹೆಚ್ಚು ಪ್ರೀತಿಯಿಂದ ನೋಡಿಕೊಂಡಿದ್ದ ಲಕ್ಷ್ಮಿ, ನಾರಾಯಣರ ಮನೆಗೆ ಹೋದಾಗ ಲಕ್ಷ್ಮಿಯು "ಶಂಭು ( ಭಟ್ಟರ ಮಗ) ,ತನ್ನ ಜತೆ ಸಲುಗೆ ಮೀರಿ ವರ್ತಿಸಿದ ವಿಚಾರವನ್ನು ಅರುಹುತ್ತಾಳೆ. ಆದರೆ ತಾನು ಅದಕ್ಕೆ ಯಾವ ಪ್ರೋತ್ಸಾಹವನ್ನು ನೀಡದೆ ಇದ್ದುದಕ್ಕೆ ಆತ ಮನೆ ಬಿಟ್ಟುಹೋದ ’ ಎಂದು ಹೇಳುತ್ತಾಳೆ. ಭಟ್ಟರ ಪತ್ನಿ- "ತಾನು ಮಗನಿಗೆ ಚಿನ್ನವನ್ನು ನೀಡದೆ ಇದ್ದುದಕ್ಕೆ ಆತ ಮನೆ ಬಿಟ್ಟು ಹೋದನೆಂದು ಹೇಳಿ  ಚಿನ್ನವನ್ನು ಶಿವರಾಮುವಿನ ಕೈಗೊಪ್ಪಿಸುತ್ತಾಳೆ . ಭಟ್ಟರು ಚಳುವಳಿಗೆಂದು ಮನೆ ಬಿಟ್ಟು ಹೋದ ಮಗನ ಸಂಗತಿಯನ್ನು ತಿಳಿಸುತ್ತಾರೆ.ಚಲನಚಿತ್ರ ಆಧುನಿಕ ಕಾಲದಲ್ಲಿ  ವಯಸ್ಕ ಶಿವರಾಮು ಅವರು ಮಗನ ಜತೆ ಕಾರಿನಲ್ಲಿ ಸುಬ್ರಹ್ಮಣ್ಯಕ್ಕೆ ಬರುವುದು,ಅಲ್ಲಿಯ ಪ್ರಕೃತಿಯನ್ನು ಆರಾಧಿಸುವುದು, ಮತ್ತು ವೃದ್ಧ ದಂಪತಿಗಳ ಮಾತನ್ನು ಮೆಲುಕು ಹಾಕುವಲ್ಲಿ ಚಲನಚಿತ್ರಕ್ಕೆ ತೆರೆ ಬೀಳುತ್ತದೆ.

ಬಾಹ್ಯ ಕೊಂಡಿಗಳು

ಉಲ್ಲೇಖಗಳು 

ಕನ್ನಡ ಚಲನಚಿತ್ರಗಳು
ವರ್ಷ-೨೦೧೧ ಕನ್ನಡಚಿತ್ರಗಳು
ದ್ವಂದ್ವಯುದ್ಧ

ದ್ವಂದ್ವಯುದ್ಧವು ಒಪ್ಪಲಾದ ನಿಯಮಗಳಿಗೆ ಅನುಗುಣವಾಗಿ, ಹೊಂದುವಂಥ ಆಯುಧಗಳ ಜೊತೆಗೆ, ಇಬ್ಬರು ವ್ಯಕ್ತಿಗಳ ನಡುವೆ ಹೋರಾಟದ ರೂಪದ ವ್ಯವಸ್ಥಿತ ಕದನ. ಈ ರೂಪದಲ್ಲಿನ ದ್ವಂದ್ವಯುದ್ಧಗಳನ್ನು ಮುಖ್ಯವಾಗಿ ಮುಂಚಿನ ಆಧುನಿಕ ಯೂರೋಪ್‍ನಲ್ಲಿ ಅಭ್ಯಾಸ ಮಾಡಲಾಯಿತು. ಇದರ ಪೂರ್ವನಿದರ್ಶನಗಳು ಮಧ್ಯಕಾಲೀನ ವೀರತಂಡದ ನಿಯಮಾವಳಿಯಲ್ಲಿ ಇದ್ದವು, ಮತ್ತು ಇದು ಆಧುನಿಕ ಕಾಲದವರೆಗೆ ಮುಂದುವರಿಯಿತು (೧೯ನೇ ಶತಮಾನದಿಂದ ೨೦ನೇ ಶತಮಾನದ ಮುಂಚಿನ ಭಾಗ), ವಿಶೇಷವಾಗಿ ಸೇನಾಧಿಕಾರಿಗಳೊಳಗೆ.

(ಆಧುನಿಕ ದಿನದ ಪಾಕಿಸ್ತಾನ ಮತ್ತು ಬಾಂಗ್ಲಾದೇಶ ಸೇರಿದಂತೆ) ಪ್ರಾಚೀನ ಭಾರತದಲ್ಲಿ ದ್ವಂದ್ವಯುದ್ಧಗಳು ಅಥವಾ ನಿಯುದ್ಧಗಳನ್ನು ವಿವಿಧ ಕಾರಣಗಳಿಗಾಗಿ ಏರ್ಪಡಿಸಲಾಗುತ್ತಿತ್ತು. ಅನೇಕ ಕ್ಷತ್ರಿಯರು ಹಾಸಿಗೆಯಲ್ಲಿ ಸಾಯುವುದು ಅವಮಾನಕರವೆಂದು ಪರಿಗಣಿಸುತ್ತಿದ್ದರು, ಮತ್ತು ತಮ್ಮ ವೃದ್ಧಾಪ್ಯದಲ್ಲಿ ಹಲವುವೇಳೆ ಯುದ್ಧಧನಕ್ಕಾಗಿ ಏರ್ಪಾಟು ಮಾಡುತ್ತಿದ್ದರು. ಈ ಅಭ್ಯಾಸದ ಪ್ರಕಾರ, ತಾನು ಬಾಳುವುದಕ್ಕೆ ಬಹಳ ಕಾಲ ಉಳಿದಿಲ್ಲವೆಂದು ಒಬ್ಬ ಯೋಧನಿಗೆ ಅನಿಸಿದಾಗ, ಅವನು ಕೆಲವು ಸೇವಕರೊಂದಿಗೆ ಹೋಗಿ ದ್ವಂದ್ವಯುದ್ಧ ಅಥವಾ ಸಣ್ಣ ಪ್ರಮಾಣದ ಕಾಳಗಕ್ಕಾಗಿ ಮತ್ತೊಬ್ಬ ರಾಜನನ್ನು ಕೇಳಿಕೊಳ್ಳುತ್ತಿದ್ದನು. ಈ ರೀತಿಯಲ್ಲಿ ಅವನು ಸ್ವತಃ ತನ್ನ ಮರಣದ ಸಮಯ ಮತ್ತು ರೀತಿಯನ್ನು ಆಯ್ಕೆ ಮಾಡಿಕೊಳ್ಳುತ್ತಿದ್ದನು ಮತ್ತು ಅವನು ಹೋರಾಡುತ್ತಲೇ ಸಾಯುವನೆಂಬ ಭರವಸೆ ಇರುತ್ತಿತ್ತು. ಮರಣದವರೆಗಿನ ದ್ವಂದ್ವಯುದ್ಧಗಳು ಕೆಲವು ಅವಧಿಗಳಲ್ಲಿ ಕಾನೂನುಬದ್ಧವಾಗಿದ್ದವು, ಮತ್ತು ಇತರ ಅವಧಿಗಳಲ್ಲಿ ಮರಣದಂಡನೆಯೊಂದಿಗೆ ಶಿಕ್ಷಾರ್ಹವಾಗಿದ್ದವು.

ದ್ವಂದ್ವಯುದ್ಧಗಳು ಕಟ್ಟುನಿಟ್ಟಾದ ನಡತೆಯ ನಿಯಮಗಳಡಿಯಲ್ಲಿ ನಡೆಯುತ್ತಿದ್ದವು, ಮತ್ತು ಅವುಗಳನ್ನು ಉಲ್ಲಂಘಿಸುವುದು ಅವಮಾನಕರ ಮತ್ತು ಪಾಪದ ಕಾರ್ಯವಾಗಿತ್ತು ಎಂದು ಧರ್ಮಶಾಸ್ತ್ರದಂತಹ ಪ್ರಾಚೀನ ಮಹಾಕಾವ್ಯಗಳು ಮತ್ತು ಪಠ್ಯಗಳು ಹೇಳುತ್ತವೆ. ಈ ನಿಯಮಗಳ ಪ್ರಕಾರ, ತನ್ನ ಆಯುಧವನ್ನು ಕಳೆದುಕೊಂಡ, ಶರಣಾಗುವ, ಅಥವಾ ಪ್ರಜ್ಞೆ ತಪ್ಪಿದ ಎದುರಾಳಿಯನ್ನು ಗಾಯಗೊಳಿಸುವುದು ಅಥವಾ ಕೊಲ್ಲುವುದು ನಿಷಿದ್ಧವಾಗಿತ್ತು. ದ್ವಂದ್ವಯುದ್ಧದ ಅವಧಿಯಲ್ಲಿ ಒಬ್ಬ ಯೋಧನ ಮುಡಿಪಟ್ಟಿಯು ಸಡಿಲವಾದರೆ/ಬಿಚ್ಚಿಕೊಂಡರೆ, ಅವನ ಎದುರಾಳಿಯು ಮುಂದುವರಿಯುವ ಮುನ್ನ ಅವನಿಗೆ ತನ್ನ ಕೂದಲನ್ನು ಕಟ್ಟಿಕೊಳ್ಳಲು ಸಮಯ ನೀಡಬೇಕು ಎಂದು ಮನುಸ್ಮೃತಿ ಹೇಳುತ್ತದೆ. ದ್ವಂದ್ವಯುದ್ಧ ನಡೆಸುವ ಇಬ್ಬರೂ ಎದುರಾಳಿಗಳು ಒಂದೇ ಬಗೆಯ ಆಯುಧವನ್ನು ಪ್ರಯೋಗಿಸಬೇಕಾಗಿತ್ತು, ಮತ್ತು ಪ್ರತಿ ಆಯುಧಕ್ಕಾಗಿ ನಿರ್ದಿಷ್ಟ ನಿಯಮಗಳ ಇದ್ದಿರಬಹುದಿತ್ತು. ಉದಾಹರಣೆಗೆ, ಗದಾಯುದ್ಧದಲ್ಲಿ ಸೊಂಟದ ಕೆಳಗೆ ಹೊಡೆಯುವುದು ನಿಷಿದ್ಧ ಎಂದು ಮಹಾಭಾರತವು ದಾಖಲಿಸುತ್ತದೆ. ದ್ವಂದ್ವಯುದ್ಧದ ಒಂದು ಪ್ರಾಚೀನ ರೂಪದಲ್ಲಿ, ಇಬ್ಬರು ಯೋಧರು ಬಲಗೈಯಿಂದ ಒಂದು ಚಾಕೂವನ್ನು ಪ್ರಯೋಗಿಸುತ್ತಿದ್ದರು ಮತ್ತು ಅವರ ಎಡಗೈಗಳನ್ನು ಒಟ್ಟಾಗಿ ಕಟ್ಟಿರಲಾಗುತ್ತಿತ್ತು.

ಉಲ್ಲೇಖಗಳು

ಯುದ್ಧ
ದಡ್ಡತನ

ದಡ್ಡತನ ಎಂದರೆ ಬುದ್ಧಿವಂತಿಕೆ, ತಿಳುವಳಿಕೆ, ವಿವೇಕ, ಬುದ್ಧಿಚಮತ್ಕಾರ, ಅಥವಾ ಲೋಕಜ್ಞಾನದ ಕೊರತೆ. ದಡ್ಡತನವು ಸಹಜವಾಗಿರಬಹುದು, ನಟನೆಯಾಗಿರಬಹುದು ಅಥವಾ ಪ್ರತಿಕ್ರಿಯಾತ್ಮಕವಾಗಿರಬಹುದು - ದುಃಖ ಅಥವಾ ಆಘಾತದ ವಿರುದ್ಧ ರಕ್ಷಣೆಯ ಸಾಧನವಾಗಿರಬಹುದು.

ದಡ್ಡತನ ಎಂದರೆ ದಡ್ಡನಾಗುವ ಗುಣ ಅಥವಾ ದಡ್ಡನಾಗಿರುವ ಸ್ಥಿತಿ, ಅಥವಾ ದಡ್ಡನಾಗಿರುವ ಲಕ್ಷಣಗಳನ್ನು ಪ್ರದರ್ಶಿಸುವ ಕ್ರಿಯೆ ಅಥವಾ ಯೋಚನೆ. ಗ್ರೀಕ್ ತತ್ವಶಾಸ್ತ್ರಜ್ಞ ಥಿಯೊಫ಼್ರಾಸ್ಟಸ್‍ಗೆ ಆರೋಪಿಸಲಾದ "ದ ಸ್ಟುಪಿಡ್ ಮ್ಯಾನ್" ನಲ್ಲಿ, ದಡ್ಡತನವನ್ನು "ಮಾತು ಅಥವಾ ಕ್ರಿಯೆಯಲ್ಲಿ ಮಾನಸಿಕ ಮಂದತ್ವ" ಎಂದು ವ್ಯಾಖ್ಯಾನಿಸಲಾಗಿತ್ತು. "ದಡ್ಡ" ಶಬ್ದವು ಅನ್ವಯದ ವಿಸ್ತಾರವಾದ ವ್ಯಾಪ್ತಿಯನ್ನು ಹೊಂದಿದೆ, ಮನಸ್ಸಿನಿಂದ ನಿಧಾನವಾಗಿರುವುದು (ಬುದ್ಧಿವಂತಿಕೆ, ಯೋಚನೆ ಅಥವಾ ವಿವೇಕದ ಕೊರತೆಯನ್ನು ಸೂಚಿಸುತ್ತದೆ), ಅನಿಸಿಕೆ ಅಥವಾ ಸಂವೇದನೆಯ ಮಂದತೆ (ಜಡತ್ವ, ಬುದ್ಧಿಹೀನತೆ, ಅಸಂವೇದನಶೀಲತೆ), ಅಥವಾ ಆಸಕ್ತಿ ಅಥವಾ ವಿಷಯ ಇಲ್ಲದಿರುವುದು (ಕೆರಳಿಸುವ, ರೇಗಿಸುವ). ಇದು ತರ್ಕದ ಸಾಮರ್ಥ್ಯದ ಜನ್ಮಜಾತ ಅಭಾವ, ಅಥವಾ ಮಂಕು, ಅಥವಾ ನಿಧಾನ ಯೋಚನಾಶಕ್ತಿಯ ತಾತ್ಕಾಲಿಕ ಸ್ಥಿತಿಯನ್ನು ಸೂಚಿಸಬಹುದು.

ಅಂಡರ್‌ಸ್ಟ್ಯಾಂಡಿಂಗ್ ಸ್ಟುಪಿಡಿಟಿ ಯಲ್ಲಿ, ಜೇಮ್ಸ್ ವೆಲ್ಸ್ ದಡ್ಡತನವನ್ನು ಹೀಗೆ ವ್ಯಾಖ್ಯಾನಿಸುತ್ತಾರೆ: "ಈ ಪದವನ್ನು ತಿಳಿದ, ಉದ್ದೇಶಪೂರ್ವಕ ಮತ್ತು ಸಾಮರಸ್ಯವಿಲ್ಲದ ಎಂದು ಪರಿಗಣಿಸಲಾದ ಮನಸ್ಥಿತಿಯನ್ನು ಹೆಸರಿಸಲು ಬಳಸಬಹುದು." ವೆಲ್ಸ್ ದಡ್ಡತನ ಮತ್ತು ಅಜ್ಞಾನದ ನಡುವೆ ವ್ಯತ್ಯಾಸ ಮಾಡುತ್ತಾರೆ; ತಾವು ತಮ್ಮ ಸ್ವಂತದ ಅತ್ಯಂತ ಕೆಟ್ಟ ಹಿತದೃಷ್ಟಿಯಿಂದ ವರ್ತಿಸುತ್ತಿದ್ದಾರೆ ಎಂದು ಒಬ್ಬರಿಗೆ ತಿಳಿದಿರಬೇಕು. ಎರಡನೆಯದಾಗಿ, ಅದು ಒಂದು ಆಯ್ಕೆಯಾಗಿರಬೇಕು, ಒತ್ತಾಯದ ಕ್ರಿಯೆ ಅಥವಾ ಆಕಸ್ಮಿಕವಲ್ಲ. ಕೊನೆಯದಾಗಿ, ಚಟುವಟಿಕೆಯು ಸಾಮರಸ್ಯವಿಲ್ಲದ್ದಾಗಿರಬೇಕಾದ ಅಗತ್ಯವಿರುತ್ತದೆ, ಅಂದರೆ ಅದು ನಟನ ಅತ್ಯಂತ ಕೆಟ್ಟ ಹಿತದೃಷ್ಟಿಯಲ್ಲಿರುತ್ತದೆ, ಮತ್ತು ನಿರ್ದಿಷ್ಟವಾಗಿ ಹೊಸ ಮಾಹಿತಿ ಅಥವಾ ಅಸ್ತಿತ್ವದಲ್ಲಿರುವ ಸಂದರ್ಭಗಳಿಗೆ ಹೊಂದಿಕೊಳ್ಳುವಿಕೆಯನ್ನು/ಹೊಂದಾಣಿಕೆಯನ್ನು ತಡೆಯಲು ಮಾಡಿದ್ದಾಗಿರುತ್ತದೆ."

ಆರ್ಥಿಕ ಇತಿಹಾಸಕಾರರಾದ ಕ್ಯಾರ್ಲೊ ಚಿಪೋಲಾ ಮಾನವ ದಡ್ಡತನದ ಬಗ್ಗೆ ಇರುವ ತಮ್ಮ ಪ್ರಬಂಧಗಳಿಗಾಗಿ ಪ್ರಸಿದ್ಧರಾಗಿದ್ದಾರೆ, ಉದಾಹರಣೆಗೆ "ದ ಬೇಸಿಕ್ ಲಾಸ್ ಆಫ಼್ ಹ್ಯೂಮನ್ ಸ್ಟುಪಿಡಿಟಿ". ಇವರು ದಡ್ಡ ಜನರನ್ನು ದೊಡ್ಡ ಮಟ್ಟಿಗೆ ಮಾಫ಼ಿಯಾ ಮತ್ತು ಕೈಗಾರಿಕಾ ಸಂಕೀರ್ಣದಂತಹ ಪ್ರಧಾನ ಸಂಸ್ಥೆಗಳಿಗಿಂತ ಹೆಚ್ಚು ಪ್ರಬಲವಿರುವ ಗುಂಪಾಗಿ ಕಂಡರು.

ಉಲ್ಲೇಖಗಳು

ಬುದ್ಧಿವಂತಿಕೆ
ಹಳದಿಗಲ್ಲದ ಕಳ್ಳಿಪೀರ

ಹಳದಿಗಲ್ಲದ ಕಳ್ಳಿಪೀರ (ಮೆರೊಪ್ಸ್ ಏಪಿಯಾಸ್ಟರ್)ವು ಬೀ-ಈಟರ್ ಕುಟುಂಬ ಮೆರೊಪಿಡೆ (Meropidae)ಗೆ ಸೇರಿದ ಹಕ್ಕಿಯಾಗಿದೆ. ಇದು ದಕ್ಷಿಣ ಯೂರೋಪ್ನಲ್ಲಿ ಮತ್ತು ಉತ್ತರ ಆಫ್ರಿಕಾ ಮತ್ತು ಪಶ್ಚಿಮ ಏಷ್ಯಾದ ಕೆಲವು ಭಾಗಗಳಲ್ಲಿ ಸಂತಾನೊತ್ಪತ್ತಿ ಮಾಡುತ್ತದೆ. ಇದು ಉಷ್ಣವಲಯದ ಆಫ್ರಿಕಾಕ್ಕೆ ಚಳಿಗಾಲದ ವಲಸೆಗಾರ. ಮತ್ತು ವಾಯುವ್ಯ ಯುರೋಪ್ನಲ್ಲಿ ಸಾಂದರ್ಭಿಕ ಸಂತಾನವೃದ್ಧಿ ಮಾಡುವುದು ಕಂಡುಬಂದಿದೆ.

ಜೀವಿವರ್ಗೀಕರಣ
ಹಳದಿಗಲ್ಲದ ಕಳ್ಳಿಪೀರವನ್ನು ಔಪಚಾರಿಕವಾಗಿ ಸ್ವೀಡಿಷ್ ನೈಸರ್ಗಿಕವಾದಿ ಕಾರ್ಲ್ ಲಿನೆಯಸ್ ತಮ್ಮ "ಸಿಸ್ಟೆಮ ನ್ಯಾಚುರೆ" (Systema Naturae) ಹೊತ್ತಿಗೆಯಲ್ಲಿ, ೧೭೫೮ರಲ್ಲಿ ವಿವರಿಸಿದ್ದಾನೆ. ಮೆರೊಪ್ಸ್ (Merops) ಕುಲದ ಹೆಸರಿನ ಅರ್ಥ ಪ್ರಾಚೀನ ಗ್ರೀಕ್ನಲ್ಲಿ "ಬೀ-ಈಟರ್" ಎಂದಾಗಿದೆ.

ವಿವರಣೆ
ಇತರ ಕಳ್ಳಿಪೀರಳಂತೆ, ಹಳದಿಗಲ್ಲದ ಕಳ್ಳಿಪೀರವು ಸಮೃದ್ಧವಾದ ಬಣ್ಣವನ್ನು ಹೊಂದಿದ್ದು ತೆಳುವಾದ ಹಕ್ಕಿಯಾಗಿದೆ. ಇದು ಕಂದು ಮತ್ತು ಹಳದಿ ಮೇಲಿನ ಭಾಗಗಳನ್ನು ಹೊಂದಿರುತ್ತದೆ ಮತ್ತು ರೆಕ್ಕೆಗಳು ಹಸಿರು ಬಣ್ಣದಿಂದ ಕೂಡಿದ್ದರೆ, ಕೊಕ್ಕಿನ ಬಣ್ಣ ಕಪ್ಪು. ಇದು ಎರಡು ಉದ್ದವಾದ ಕೇಂದ್ರ ಬಾಲ ಗರಿಗಳನ್ನು ಒಳಗೊಂಡಂತೆ ೨೭-೨೯ ಸೆಂ.ಮೀ (೧೦.೬-೧೧.೪ ಇಂ.) ಉದ್ದವನ್ನು ತಲುಪಬಹುದು. ಲಿಂಗಗಳು ಒಂದೇ ರೀತಿ ಇರುತ್ತವೆ ಅಂದರೆ ಗಂಡು ಮತ್ತು ಹೆಣ್ಣನ್ನು ಭಿನ್ನವಾಗಿ ಹೇಳಲು ಸಾಧ್ಯವಿಲ್ಲ. ಹೆಣ್ಣು ಭುಜದ ಮೇಲೆ ಚಿನ್ನದ ಬಣ್ಣ ಗರಿಗಳ ಬದಲು, ಹಸಿರು ಬಣ್ಣವನ್ನು ಹೊಂದಿರುತ್ತದೆ. ವಯಸ್ಕರು ಜೂನ್ ಅಥವಾ ಜುಲೈನಲ್ಲಿ ಮೌಲ್ಟ್ (Moult) ಆಗಲು ಪ್ರಾರಂಭಿಸಿ, ಆಗಸ್ಟ್ ಅಥವಾ ಸೆಪ್ಟೆಂಬರ್ ವೇಳೆಗೆ ಪ್ರಕ್ರಿಯೆಯನ್ನು ಪೂರ್ಣಗೊಳಿಸುತ್ತವೆ.  ಚಳಿಗಾಲದಲ್ಲಿ ಆಫ್ರಿಕಾದಲ್ಲಿ ಸಂತಾನೋತ್ಪತ್ತಿ ಮಾಡಲು ಸಂತಾನೋತ್ಪತ್ತಿ ಮೌಲ್ಟ್ (Moult) ಆಗುತ್ತದೆ.

ಗ್ಯಾಲರಿ

ಬಾಹ್ಯ ಕೋಂಡಿಗಳು
 ಹಕ್ಕಿ ಕರೆಗಳು 
 ಚಿತ್ರಗಳು

ಉಲ್ಲೇಖಗಳು

ಭಾರತದ ಪಕ್ಷಿಗಳು.
ಪಕ್ಷಿಗಳು
ಬಿಹಾರದ ವಿಭಾಗಗಳು

ಬಿಹಾರದ ವಿಬಾಗಗಳು

ಭಾರತದ ಬಿಹಾರದ ರಾಜ್ಯವನ್ನು 9 ವಿಭಾಗಗಳಾಗಿ ವಿಂಗಡಿಸಲಾಗಿದೆ (ಪ್ರಾಂಡ್ಲ್).
ಬಿಹಾರದಲ್ಲಿ ಆಡಳಿತ
ಬಿಹಾರದ ಸೀಲ್
ಸರ್ಕಾರದ ಪಾಟ್ನಾ ಎಕ್ಸಿಕ್ಯೂಟಿವ್ ಗೋವರ್ನರ್ ಬಿಹಾರದ ಸತ್ಯಾಯಾ ಪಾಲ್ ಮಲಿಕ್ ಚೀಚ್ ಬಿಹಾರ ಸಚಿವ ನಿತೀಶ್ ಕುಮಾರ್ ಲೀಗ್ಲಿಸ್ಟೆಟಿವ್ ಬಿಹಾರ್ ಶಾಸನ ಸಭೆ ಸ್ಪೀಕರ್ ವಿ.ವಿ. ಅಸೆಂಬ್ಲಿಯಲ್ಲಿ ಕೆ.ಚೌಧುರಿ ಸದಸ್ಯರು 243 ಬಿಹಾರ್ ಲೆಜಿಸ್ಲೇಟಿವ್ ಕೌನ್ಸಿಲ್ ಅಧ್ಯಕ್ಷ ಹರೂನ್ ರಶೀದ್ ಕೌನ್ಸಿಲ್ 75 ಸದಸ್ಯರ ಸದಸ್ಯರು ಪಾಟ್ನಾ ಹೈ ಕೋರ್ಟ್ ಚೀಫ್ ಹೈ ಕೋರ್ಟ್ಐ ನ್ಯಾಯಮೂರ್ತಿ. ಎ. ಅನ್ಸಾರಿ ಆಡಳಿತಾತ್ಮಕ ವಿಭಾಗದ ವೆಬ್ಸೈಟ್
ಬಿಹಾರದ ವಿಭಾಗಗಳು,

ಪಾಟ್ನಾ:
ಪ್ರಧಾನ ಕಛೇರಿ: ಪಾಟ್ನಾ
ಜಿಲ್ಲೆಗಳ ಸಂಖ್ಯೆ: 6
ಜಿಲ್ಲೆಗಳ ಹೆಸರುಗಳು: ಪಾಟ್ನಾ, ನಳಂದ, ಭೋಜ್ಪುರ, ರೋಹ್ತಾಸ್, ಬಕ್ಸಾರ್ ಮತ್ತು ಕೈಮೂರ್.
ಜನಸಂಖ್ಯೆ (2011): 17,662,619

ತಿರ್ಹೂಟ್:
ಪ್ರಧಾನ ಕಚೇರಿ: ಮುಜಫರ್ ಪುರ್
ಜಿಲ್ಲೆಗಳ ಸಂಖ್ಯೆ: 6
ಜಿಲ್ಲೆಗಳ ಹೆಸರುಗಳು: ಪಶ್ಚಿಮ ಚಂಪಾರಣ್, ಪೂರ್ವ ಚಂಪಾರಣ್, ಮುಜಫರ್ ಪುರ್, ಸಿಟಮಾರಿ, ಶಿಯೊಹರಾಂಡ್ ವೈಶಾಲಿ.
ಜನಸಂಖ್ಯೆ (2011): 21,356,045

ಸರನ್:
ಪ್ರಧಾನ ಕಚೇರಿ: ಛಪ್ರಾ
ಜಿಲ್ಲೆಗಳ ಸಂಖ್ಯೆ: 3
ಜಿಲ್ಲೆಗಳ ಹೆಸರುಗಳು: ಸರನ್, ಸಿವಾನ್ ಮತ್ತು ಗೋಪಾಲ್ಗಂಜ್.
ಜನಸಂಖ್ಯೆ (2011): 9,819,311

ದರ್ಭಾಂಗ:
ಪ್ರಧಾನ ಕಛೇರಿ:ದರ್ಭಾಂಗ
ಜಿಲ್ಲೆಗಳ ಸಂಖ್ಯೆ: 3
ಜಿಲ್ಲೆಗಳ ಹೆಸರುಗಳು: ದರ್ಬಂಗ, ಮಧುಬನಿ [1] ಮತ್ತು ಸಮಸ್ತಿಪುರ್.
ಜನಸಂಖ್ಯೆ (2011): 12,652,797

ಕೊಸಿ:
ಪ್ರಧಾನ ಕಛೇರಿ: ಸಹರ್ಸಾ
ಜಿಲ್ಲೆಗಳ ಸಂಖ್ಯೆ: 3
ಜಿಲ್ಲೆಗಳ ಹೆಸರುಗಳು: ಸಹರ್ಸಾ, ಮಧೇಪುರಾ ಮತ್ತು ಸುಪೌಲ್.
ಜನಸಂಖ್ಯೆ (2011): 6,120,117

ಪೂರ್ನ್ಯ:
ಪ್ರಧಾನ ಕಚೇರಿ: ಪೂರ್ನಿಯಾ
ಜಿಲ್ಲೆಗಳ ಸಂಖ್ಯೆ: 4
ಜಿಲ್ಲೆಗಳ ಹೆಸರುಗಳು: ಪೂರ್ನಿಯಾ, ಕತಿಹಾರ್, ಅರಿಯಾರಿಯಾ ಮತ್ತು ಕಿಶನ್ಗಂಜ್.
ಜನಸಂಖ್ಯೆ (2011): 10,838,424

ಭಾಗಲ್ಪುರ್:
ಪ್ರಧಾನ ಕಚೇರಿ: ಭಾಗಲ್ಪುರ್
ಜಿಲ್ಲೆಗಳ ಸಂಖ್ಯೆ: 2
ಜಿಲ್ಲೆಗಳ ಹೆಸರುಗಳು: ಭಾಗಲ್ಪುರ್ ಮತ್ತು ಬ್ಯಾಂಕಾ
ಜನಸಂಖ್ಯೆ (2011): 5,061,565

ಮುಂಗರ್:
ಪ್ರಧಾನ ಕಛೇರಿ: ಮುಂಗರ್
ಜಿಲ್ಲೆಗಳ ಸಂಖ್ಯೆ: 6
ಜಿಲ್ಲೆಗಳ ಹೆಸರುಗಳು: ಮುಂಗೇರ್, ಜಾಮುಯಿ, ಖಗೇರಿಯಾ, ಲಖಿಸರಾಯ್, ಬೇಗುಸಾರೈ ಮತ್ತು ಶೇಖ್ಪುರಾ.
ಜನಸಂಖ್ಯೆ (2011): 9,362,742

ಮ್ಯಾಗಧೀಡ:
ಪ್ರಧಾನ ಕಚೇರಿ: ಗಯಾ
ಜಿಲ್ಲೆಗಳ ಸಂಖ್ಯೆ: 5
ಜಿಲ್ಲೆಗಳು: ಗಯಾ, ನವಾಡಾ, ಔರಂಗಾಬಾದ್, ಜೆಹನಾಬಾದ್ ಮತ್ತು ಅರ್ವಾಲ್
ಜನಸಂಖ್ಯೆ (2011): 10,931,018

ಗಮನಿಸಿ

ಜಿಲ್ಲೆಗಳ ಜನಸಂಖ್ಯೆಯ ಮೊತ್ತದಿಂದ ಪಡೆದ ಜನಸಂಖ್ಯಾ ಡೇಟಾ. [3]

ಉಲ್ಲೇಖಗಳು

↑ http: // darbhangadivision.bih.nic.in/AboutUs.aspx

↑ "ಆರ್ಕೈವ್ಡ್ ಕಾಪಿ". 2010-02-09ರಲ್ಲಿ ಮೂಲದಿಂದ ಸಂಗ್ರಹಿಸಲಾಗಿದೆ. 2017-04-30ರಂದು ಮರುಸಂಪಾದಿಸಲಾಯಿತು.

↑ "ಜಿಲ್ಲಾ ಜನಗಣತಿ 2011". ಜನಗಣತಿ 2011. 11 ಜೂನ್ 2011 ರಂದು ಮೂಲದಿಂದ ಸಂಗ್ರಹಿಸಲಾಗಿದೆ. 26 ಡಿಸೆಂಬರ್ 2012 ರಂದು ಮರುಸಂಪಾದಿಸಲಾಗಿದೆ.

ಬಿಹಾರ
ನಾಚಿಕೆ

ನಾಚಿಕೆ ಎಂದರೆ ಭಯ, ಆರಾಮದ ಕೊರತೆ, ಅಥವಾ ಮುಜುಗರದ ಅನಿಸಿಕೆ, ವಿಶೇಷವಾಗಿ ಒಬ್ಬ ವ್ಯಕ್ತಿಯು ಇತರ ಜನರ ಜೊತೆಗೆ ಇರುವಾಗ. ಇದು ಸಾಮಾನ್ಯವಾಗಿ ಹೊಸ ಸಂದರ್ಭಗಳಲ್ಲಿ ಅಥವಾ ಪರಿಚಯವಿಲ್ಲದ ಜನರೊಂದಿಗೆ ಉಂಟಾಗುತ್ತದೆ. ನಾಚಿಕೆಯು ಕಡಿಮೆ ಆತ್ಮಾಭಿಮಾನವಿರುವ ಜನರ ಗುಣಲಕ್ಷಣವಾಗಿರಬಹುದು. ನಾಚಿಕೆಯ ಹೆಚ್ಚು ಬಲವಾದ ರೂಪಗಳನ್ನು ಸಾಮಾನ್ಯವಾಗಿ ಸಾಮಾಜಿಕ ಆತಂಕ ಅಥವಾ ಸಾಮಾಜಿಕ ಭೀತಿ ಎಂದು ಸೂಚಿಸಲಾಗುತ್ತದೆ. ಇತರ ಜನರು ಒಬ್ಬ ವ್ಯಕ್ತಿಯ ವರ್ತನೆ ಬಗ್ಗೆ ಏನೆಂದುಕೊಳ್ಳುತ್ತಾರೊ ಎಂಬುವ ಹೆಚ್ಚಾಗಿ ಅಹಂನಿಂದ ಚಾಲಿತವಾದ ಭಯವು ನಾಚಿಕೆಯ ಪ್ರಧಾನ ನಿರ್ಧಾರಕ ಗುಣಲಕ್ಷಣವಾಗಿರುತ್ತದೆ. ಪರಿಣಾಮವಾಗಿ, ನಕಾರಾತ್ಮಕ ಪ್ರತಿಕ್ರಿಯೆಗಳ ಭಯದಿಂದ, ನಗಿಸಿಕೊಳ್ಳುವ, ಅವಮಾನಗೊಳ್ಳುವ ಅಥವಾ ಪ್ರೋತ್ಸಾಹಿತನಾಗುವ, ಟೀಕೆ ಅಥವಾ ತಿರಸ್ಕಾರದ ಭಯದಿಂದ ಆ ವ್ಯಕ್ತಿಯು ತಾನು ಏನು ಮಾಡಲು ಅಥವಾ ಹೇಳಲು ಬಯಸುತ್ತಾನೊ ಅದರ ಬಗ್ಗೆ ಭಯಗೊಳ್ಳುತ್ತಾನೆ. ಬದಲಾಗಿ ನಾಚುವ ವ್ಯಕ್ತಿಯು ಸರಳವಾಗಿ ಸಾಮಾಜಿಕ ಸಂದರ್ಭಗಳನ್ನು ತಪ್ಪಿಸುವುದನ್ನು ಆಯ್ದುಕೊಳ್ಳಬಹುದು.

ಸಾಮಾಜಿಕ ಕೌಶಲ್ಯಗಳ ಬೆಳವಣಿಗೆಯು ನಾಚಿಕೆಯ ಒಂದು ಮುಖ್ಯವಾದ ಅಂಶವಾಗಿದೆ. ಮಕ್ಕಳು ಪರಿಣಾಮಕಾರಿ ಪರಸ್ಪರ ಸಾಮಾಜಿಕ ಕ್ರಿಯೆ ನಡೆಸುವಲ್ಲಿ ಸಂಪೂರ್ಣವಾಗಿ ಸಮರ್ಥರು ಎಂದು ಶಾಲೆಗಳು ಮತ್ತು ಹೆತ್ತವರು ನಿಶ್ಯಂಕೆಯಿಂದ ಊಹಿಸಿಕೊಂಡಿರಬಹುದು. (ಓದುವುದು ಮತ್ತು ಬರೆಯುವುದರಿಂದ ಭಿನ್ನವಾಗಿ) ಸಾಮಾಜಿಕ ಕೌಶಲ್ಯಗಳ ತರಬೇತಿಗೆ ಯಾವುದೇ ಆದ್ಯತೆ ನೀಡಲಾಗುವುದಿಲ್ಲ ಮತ್ತು ಪರಿಣಾಮವಾಗಿ, ತರಗತಿಯಲ್ಲಿ ಭಾಗವಹಿಸುವ ಮತ್ತು ಸಮಾನಸ್ಕಂಧರೊಂದಿಗೆ ಸಂವಹನ ನಡೆಸುವ ತಮ್ಮ ಸಾಮರ್ಥ್ಯವನ್ನು ವಿಕಸಿಸಿಕೊಳ್ಳಲು ನಾಚುವ ವಿದ್ಯಾರ್ಥಿಗಳಿಗೆ ಅವಕಾಶ ನೀಡಲಾಗುವುದಿಲ್ಲ. ನಾಚುವ ವಿದ್ಯಾರ್ಥಿಗಳಿಗೆ ತರಗತಿಯಲ್ಲಿ ಮಾತನಾಡುವಂತೆ ಮೃದುವಾಗಿ ಪ್ರೋತ್ಸಾಹಿಸಲು, ಇತರ ಮಕ್ಕಳೊಂದಿಗೆ ಗೆಳೆತನ ಬೆಳೆಸಿಕೊಳ್ಳುವ ಸಲುವಾಗಿ ಶಿಕ್ಷಕರು ಕಡಿಮೆ ನೇರವಾದ ಮತ್ತು ಬೆದರಿಸುವ ರೀತಿಯಲ್ಲಿ ಸಾಮಾಜಿಕ ಕೌಶಲ್ಯಗಳನ್ನು ರೂಪಿಸಬಹುದು ಮತ್ತು ಪ್ರಶ್ನೆಗಳನ್ನು ಕೇಳಬಹುದು.

ನಾಚಿಕೆಯ ಆರಂಭಿಕ ಕಾರಣ ಬದಲಾಗುತ್ತದೆ. ತಾವು ನಾಚಿಕೆಯು ಕನಿಷ್ಠಪಕ್ಷ ಭಾಗಶಃ ಆನುವಂಶಿಕವಾಗಿದೆ ಎಂಬುದನ್ನು ಬೆಂಬಲಿಸುವ ಆನುವಂಶಿಕ ಮಾಹಿತಿಯನ್ನು ಪತ್ತೆಹಚ್ಚಿದ್ದೇವೆ ಎಂದು ವಿಜ್ಞಾನಿಗಳು ನಂಬುತ್ತಾರೆ. ಆದರೆ ಒಬ್ಬ ವ್ಯಕ್ತಿಯ ನಾಚಿಕೆಗೆ ಅವರು ಬೆಳೆದ ಪರಿಸರವೂ ಜವಾಬ್ದಾರವಾಗಿರಬಹುದು ಎಂದು ಸೂಚಿಸುವ ಸಾಕ್ಷ್ಯವೂ ಇದೆ. ಇದರಲ್ಲಿ ಮಕ್ಕಳ ಶೋಷಣೆ, ವಿಶೇಷವಾಗಿ ಅಪಹಾಸ್ಯದಂತಹ ಭಾವನಾತ್ಮಕ ಶೋಷಣೆ ಸೇರಿದೆ. ಒಬ್ಬ ವ್ಯಕ್ತಿಯು ಶಾರೀರಿಕ ಆತಂಕ ಪ್ರತಿಕ್ರಿಯೆಯನ್ನು ಅನುಭವಿಸಿದ ನಂತರ ನಾಚಿಕೆ ಹುಟ್ಟಿಕೊಳ್ಳಬಹುದು; ಇತರ ಸಮಯಗಳಲ್ಲಿ, ನಾಚಿಕೆಯು ಮೊದಲು ಬೆಳೆದು ನಂತರ ಆತಂಕದ ಶಾರೀರಿಕ ಲಕ್ಷಣಗಳನ್ನು ಉಂಟುಮಾಡುತ್ತದೆ ಎಂದು ತೋರುತ್ತದೆ.

ಉಲ್ಲೇಖಗಳು

ಭಾವನೆಗಳು
ವಿಮಲಾಬಾಯಿ ದೇಶಮುಖ

ವಿಮಲಾಬಾಯಿ ದೇಶಮುಖರವರು ವಿಜಯಪುರ ಜಿಲ್ಲೆಯ ಮುದ್ದೇಬಿಹಾಳ ತಾಲ್ಲೂಕಿನ ನಾಲತವಾಡದ ದೇಶಮುಖ ಮನೆತನದ ನಾಯಕ ಜಗದೇವರಾವ ದೇಶಮುಖರವರ ಪತ್ನಿ, ರಾಜಕಾರಿಣಿ, ಮುದ್ದೇಬಿಹಾಳ ವಿಧಾನಸಭಾ ಕ್ಷೇತ್ರದ ಮಾಜಿ ಶಾಸಕಿ ಹಾಗೂ ಮಾಜಿ ಮಹಿಳಾ ಮತ್ತು ಮಕ್ಕಳ ಕಲ್ಯಾಣ ಸಚಿವೆಯಾಗಿದ್ದರು.

ಜನನ ಮತ್ತು ಕುಟುಂಬ

ಮೂಲತಃ ದೇಸಗತಿ ಮನೆತನದವರಾದ ವಿಮಲಾಬಾಯಿ 1949, ಅಕ್ಟೋಬರ್ 21ರಂದು ಬೆಳಗಾವಿ ಜಿಲ್ಲೆ ಬೈಲಹೊಂಗಲ ತಾಲ್ಲೂಕಿನ ಮುರಗೋಡದಲ್ಲಿ ಜನಿಸಿದರು. ಇವರ ತಂದೆ ಸೋಮಶೇಖರ ದೇಸಾಯಿ ಹಾಗೂ ತಾಯಿ ಶಾಂತಾಬಾಯಿ.

ವಿದ್ಯಾಭ್ಯಾಸ

ಸ್ವಗ್ರಾಮದಲ್ಲಿ ಪ್ರಾಥಮಿಕ ಮತ್ತು ಪ್ರೌಢ ಶಿಕ್ಷಣ ಮುಗಿಸಿದ ಇವರು ಎಸ್​ಎಸ್​ಎಲ್​ಸಿ ಪೂರೈಸಿದ ನಂತರ ಅನಿವಾರ್ಯ ಕಾರಣಗಳಿಂದ ಓದು ನಿಲ್ಲಿಸಿದ್ದರು. ಬಳಿಕ ಜಗದೇವರಾವ ದೇಶಮುಖರಿಗೆ ಎರಡನೇ ಪತ್ನಿಯಾಗಿ ಅವರ ರಾಜಕೀಯ ಬೆನ್ನೆಲುಬಾಗಿ ನಿಂತರು.

ಮಕ್ಕಳು

ಇವರಿಗೆ ನಂದಿನಿ ಎಂಬ ಓರ್ವ ಪುತ್ರಿಯಿದ್ದು, ಮಹಾರಾಷ್ಟ್ರದ ನಾಗಪುರ ಜಿಲ್ಲೆಯ ಧಣಿಯೊಬ್ಬರಿಗೆ ಮದುವೆ ಮಾಡಲಾಗಿದೆ. ಶಾಸಕರಾಗಿದ್ದ ಇವರ ಪತಿ ಅಪಘಾತವೊಂದರಲ್ಲಿ ಸಾವಿಗೀಡಾಗಿದ್ದಾರೆ. ತಂದೆ ಸಾವಿನ ನಂತರ ತಾಯಿಯಂತೆ ಇವರೂ ಅನುಕಂಪದ ಅಲೆ ಮೇಲೆ ಒಮ್ಮೆ ಶಾಸಕ ಸ್ಥಾನ ಅಲಂಕರಿಸಿದ್ದಿದೆ. ಇನ್ನು ಜಗದೇವರಾವ ಅವರ ಮೊದಲ ಮಡದಿಗೆ ಇಬ್ಬರು ಪುತ್ರಿಯರಿದ್ದು, ಅವರು ವಿದೇಶದಲ್ಲಿ ವಾಸಿಸುತ್ತಿದ್ದಾರೆ.

ರಾಜಕೀಯ

ದೇಶಮುಖ ಮನೆತನದ ನಾಯಕ ಜಗದೇವರಾವ ಸಂಗನಬಸಪ್ಪ ದೇಶಮುಖರು ಜನತಾ ಪಕ್ಷದಿಂದ ಸತತ ಮೂರು ಬಾರಿ ಕ್ಷೇತ್ರದಲ್ಲಿ ವಿಜಯ ಪತಾಕೆ ಹಾರಿಸಿದ್ದರು. ರಾಮಕೃಷ್ಣ ಹೆಗಡೆ ಹಾಗೂ ಎಸ್.ಆರ್.ಬೊಮ್ಮಾಯಿ ಸಂಪುಟದಲ್ಲಿ ಮಂತ್ರಿ ಸ್ಥಾನ ಅಲಂಕರಿಸಿದ್ದರು. ಅವರ ಅಕಾಲಿಕ ನಿಧನ ಬಳಿಕ ಕ್ಷೇತ್ರ ಕೈ ತಪ್ಪಿತು. ಮಧ್ಯಂತರದಲ್ಲಿ ಅಧಿಕಾರ ಕಸಿದುಕೊಂಡಿದ್ದ ಸಿ.ಎಸ್. ನಾಡಗೌಡರಿಂದ ಮತ್ತೆ ಕ್ಷೇತ್ರ ಕೈವಶ ಮಾಡಿಕೊಳ್ಳುವಲ್ಲಿ ಸಫಲರಾದವರೇ ಜಗದೇವರಾವ ಅವರ ಪತ್ನಿ ವಿಮಲಾಬಾಯಿ. 1994ರಲ್ಲಿ  ವಿಮಲಾದೇವಿ ಜಯ ಸಾಧಿಸಿದರು. 

1996-1999ರವರೆಗೆ ಜೆ.ಎಚ್. ಪಟೇಲ್ ಸರ್ಕಾರದಲ್ಲಿ ಮಹಿಳಾ ಮತ್ತು ಮಕ್ಕಳ ಕಲ್ಯಾಣ ಸಚಿವೆಯಾಗಿ ಅಧಿಕಾರ ಚಲಾಯಿಸಿದರು. ಹಾಗೂ ಬಾಗಲಕೋಟೆ ಜಿಲ್ಲಾ ಉಸ್ತುವಾರಿ ಸಚಿವೆಯಾಗಿ ಕಾರ್ಯನಿರ್ವಹಿಸಿದ್ದರು. ಆಗ ವಿಮಲಾಬಾಯಿ ಜನತಾದಳದಿಂದ ಸ್ಪರ್ಧೆಗಿಳಿದಿದ್ದರು.

ಸತತ ಸೋಲು

ನಂತರ ನಾಲ್ಕು ಬಾರಿ ಚುನಾವಣೆಗೆ ಸ್ಪರ್ಧಿಸಿದರಾದರೂ ಗೆಲುವು ಮರೀಚಿಕೆಯಾಯಿತು. 1999, 2004, 2008 ರಲ್ಲಿ ಜೆಡಿಎಸ್ ಹಾಗೂ 2013ರಲ್ಲಿ ಬಿ.ಎಸ್. ಯಡಿಯೂರಪ್ಪ ನೇತೃತ್ವದ ಕೆಜೆಪಿಯಿಂದ ಸ್ಪರ್ಧಿಸಿ ಸೋಲನುಭವಿಸಿದ್ದರು. 2018ರ ಚುನಾವಣೆಯಲ್ಲಿ ಅನಾರೋಗ್ಯ ಹಿನ್ನೆಲೆ ಅನಿವಾರ್ಯವಾಗಿ ಕಣದಿಂದ ಹಿಂದೆ ಸರಿದಿದ್ದರು.

ಇಬ್ಬರು ಮಹಿಳೆಯರು

ವಿಜಯಪುರ ಜಿಲ್ಲೆಯಿಂದ ಈವರೆಗೆ ಕೇವಲ ಇಬ್ಬರು ಮಹಿಳೆಯರು ಮಾತ್ರ ವಿಧಾನಸಭೆ ಪ್ರವೇಶಿಸಿದ್ದಾರೆ. 1957ರಲ್ಲಿ ವಿಧಾನಸಭೆಗೆ ನಡೆದ ಚುನಾವಣೆಯಲ್ಲಿ ಬಸವನಬಾಗೇವಾಡಿ ವಿಧಾನ ಸಭಾ ಕ್ಷೇತ್ರದಿಂದ ಕಾಂಗ್ರೆಸ್ ಅಭ್ಯರ್ಥಿಯಾಗಿ ಸ್ಪರ್ಧಿಸಿದ್ದ ಸುಶೀಲಾ ಬಾಯಿ ಹೀರಾಚಂದ ಆಯ್ಕೆಯಾಗಿದ್ದರು. 1962ರಲ್ಲಿ ಮತ್ತೊಮ್ಮೆ ಅವರು ಆಯ್ಕೆಯಾಗಿದ್ದರು.

1994ರಲ್ಲಿ ಮುದ್ದೇಬಿಹಾಳ ವಿಧಾನಸಭಾ ಕ್ಷೇತ್ರದಿಂದ ವಿಮಲಾಬಾಯಿ ದೇಶಮುಖ ಅವರು ಜನತಾದಳ ಅಭ್ಯರ್ಥಿಯಾಗಿ ಸ್ಪರ್ಧಿಸಿ ಗೆದ್ದು ಬಂದಿದ್ದರು. ಜೆ.ಎಚ್. ಪಟೇಲ್ ಸಂಪುಟದಲ್ಲಿ ಮಹಿಳಾ ಮತ್ತು ಮಕ್ಕಳ ಕಲ್ಯಾಣ ಇಲಾಖೆ ಖಾತೆ ಸಚಿವೆಯಾಗಿದ್ದರು. 1999, 2004 ಹಾಗೂ 2008ರಲ್ಲಿ ಮರು ಆಯ್ಕೆ ಬಯಸಿ ದೇಶಮುಖ ಅವರು ಚುನಾವಣೆಗೆ ಸ್ಪರ್ಧಿಸಿದ್ದರಾದರೂ, ಗೆಲುವು ಅವರಿಗೆ ಒಲಿಯಲಿಲ್ಲ.

ನಿಧನ

ಜೂಲೈ 22, 2018 ರಂದು ಮಧ್ಯಾಹ್ನ 12.30ಕ್ಕೆ ವಿಮಲಾಬಾಯಿ ದೇಶಮುಖರವರು 70ನೇ ವಯಸ್ಸಿನಲ್ಲಿ ನಿಧನರಾದರು.

ಉಲ್ಲೇಖ

ಬಿಜಾಪುರ ಜಿಲ್ಲೆ
ಕರ್ನಾಟಕದ ವಿಧಾನಸಭಾ ಸದಸ್ಯರು
ಬಡತನ

ಬಡತನ ಎಂದರೆ ನಿರ್ದಿಷ್ಟ (ಬದಲಾಗಬಹುದಾದ) ಪ್ರಮಾಣದ ಭೌತಿಕ ವಸ್ತುಗಳು ಅಥವಾ ಹಣದ ಕೊರತೆ ಅಥವಾ ಅಭಾವ. ಬಡತನವು ಒಂದು ಬಹುಮುಖಿ ಪರಿಕಲ್ಪನೆಯಾಗಿದೆ, ಮತ್ತು ಇದು ಸಾಮಾಜಿಕ, ಆರ್ಥಿಕ, ಮತ್ತು ರಾಜಕೀಯ ಅಂಶಗಳನ್ನು ಒಳಗೊಳ್ಳಬಹುದು. ಸಂಪೂರ್ಣ ಬಡತನ, ಕಡು ಬಡತನ ಅಥವಾ ದಾರಿದ್ರ್ಯ ಪದವು ಆಹಾರ, ಉಡುಗೆ ಮತ್ತು ಆಶ್ರಯದಂತಹ ಮೂಲಭೂತ ವೈಯಕ್ತಿಕ ಆವಶ್ಯಕತೆಗಳನ್ನು ಪೂರೈಸಲು ಅಗತ್ಯವಾದ ಸಾಧನಗಳ ಸಂಪೂರ್ಣ ಕೊರತೆಯನ್ನು ಸೂಚಿಸುತ್ತದೆ.

ಸಂಪೂರ್ಣ ಬಡತನವನ್ನು ವ್ಯಾಖ್ಯಾನಿಸಲಾಗುವ ಮಿತಿಯು ವ್ಯಕ್ತಿಯ ಶಾಶ್ವತ ನೆಲೆ ಅಥವಾ ಯುಗದಿಂದ ಸ್ವತಂತ್ರವಾಗಿ, ಬಹುತೇಕ ಸಮಾನವಾಗಿದೆಯೆಂದು ಪರಿಗಣಿಸಲಾಗುತ್ತದೆ. ಮತ್ತೊಂದೆಡೆ, ಒಂದು ನಿರ್ದಿಷ್ಟ ದೇಶದಲ್ಲಿ ಇರುವ ಒಬ್ಬ ವ್ಯಕ್ತಿಯು ಆ ದೇಶದಲ್ಲಿನ ಉಳಿದ ಜನಸಂಖ್ಯೆಗೆ ಹೋಲಿಸಿದರೆ ಜೀವನಮಟ್ಟದ ಒಂದು ನಿರ್ದಿಷ್ಟ ಕನಿಷ್ಠ ಪ್ರಮಾಣವನ್ನು ಅನುಭವಿಸದಿದ್ದಾಗ, ತುಲನಾತ್ಮಕ ಬಡತನವು ಉಂಟಾಗುತ್ತದೆ. ಹಾಗಾಗಿ, ತುಲನಾತ್ಮಕ ಬಡತನವನ್ನು ವ್ಯಾಖ್ಯಾನಿಸಲಾಗುವ ಮಿತಿಯು ಒಂದು ದೇಶದಿಂದ ಮತ್ತೊಂದು ದೇಶಕ್ಕೆ, ಅಥವಾ ಒಂದು ಸಮಾಜದಿಂದ ಮತ್ತೊಂದು ಸಮಾಜಕ್ಕೆ ಬದಲಾಗುತ್ತದೆ.

ಮೂಲಭೂತ ಅಗತ್ಯಗಳನ್ನು ಒದಗಿಸುವುದು ಭ್ರಷ್ಟಾಚಾರ, ತೆರಿಗೆ ತಪ್ಪಿಸುವಿಕೆ, ಋಣ ಮತ್ತು ಸಾಲದ ಷರತ್ತುಗಳಂತಹ ಸೇವೆಗಳನ್ನು ಒದಗಿಸುವ ಸರ್ಕಾರದ ಸಾಮರ್ಥ್ಯದ ಮೇಲಿನ ನಿರ್ಬಂಧಗಳಿಂದ ಮತ್ತು ಆರೋಗ್ಯ ಆರೈಕೆ ಮತ್ತು ಶೈಕ್ಷಣಿಕ ವೃತ್ತಿಪರರ ಪ್ರತಿಭಾ ಪಲಾಯನದಿಂದ ಸೀಮಿತಗೊಳ್ಳಬಹುದು. ಮೂಲಭೂತ ಅಗತ್ಯಗಳನ್ನು ಹೆಚ್ಚು ಕೈಗೆಟಕುವಂತೆ ಮಾಡಲು ಆದಾಯವನ್ನು ಹೆಚ್ಚಿಸುವ ಕಾರ್ಯತಂತ್ರಗಳಲ್ಲಿ ಸಾಮಾನ್ಯವಾಗಿ ಕಲ್ಯಾಣ, ಆರ್ಥಿಕ ಸ್ವಾತಂತ್ರ್ಯಗಳು ಮತ್ತು ಹಣಕಾಸು ಸೇವೆಗಳನ್ನು ಒದಗಿಸುವುದು ಸೇರಿವೆ. ಬಡತನ ನಿರ್ಮೂಲನೆಯು ವಿಶ್ವಸಂಸ್ಥೆ ಮತ್ತು ವಿಶ್ವ ಬ್ಯಾಂಕ್‍ನಂತಹ ಅನೇಕ ಅಂತರರಾಷ್ಟ್ರೀಯ ಸಂಸ್ಥೆಗಳಿಗೆ ಈಗಲೂ ಒಂದು ಪ್ರಮುಖ ಸಮಸ್ಯೆಯಾಗಿದೆ (ಅಥವಾ ಗುರಿಯಾಗಿದೆ).

೭೦೨.೧ ಮಿಲಿಯ ಜನರು ಕಡು ಬಡತನದಲ್ಲಿ ಜೀವಿಸುತ್ತಿದ್ದರು ಎಂದು ೨೦೧೫ರಲ್ಲಿ ವಿಶ್ವಬ್ಯಾಂಕ್ ಅಂದಾಜು ಮಾಡಿತು. ೧೯೯೦ರಲ್ಲಿ ಸಂಖ್ಯೆಯಾದ ೧.೭೫ ಬಿಲಿಯದಿಂದ ಇದು ಕೆಳಗಿಳಿದಿತ್ತು. ೨೦೧೫ರ ಜನಸಂಖ್ಯೆಯಲ್ಲಿ, ಸುಮಾರು ೩೪೭.೧ ಮಿಲಿಯ ಜನರು (ಶೇಕಡ ೩೫.೨) ಉಪ-ಸಹಾರಾ ಆಫ಼್ರಿಕಾದಲ್ಲಿ ಜೀವಿಸುತ್ತಿದ್ದರು ಮತ್ತು ೨೩೧.೩ ಮಿಲಿಯ ಜನರು (ಶೇಕಡ ೧೩.೫) ದಕ್ಷಿಣ ಏಷ್ಯಾದಲ್ಲಿ ಜೀವಿಸುತ್ತಿದ್ದರು. ವಿಶ್ವ ಬ್ಯಾಂಕ್‍ನ ಪ್ರಕಾರ, ೧೯೯೦ ಮತ್ತು ೨೦೧೫ರ ನಡುವೆ, ಕಡು ಬಡತನದಲ್ಲಿ ಇರುವ ವಿಶ್ವದ ಜನಸಂಖ್ಯೆಯ ಪ್ರತಿಶತವು ೩೭.೧% ಇಂದ ೯.೬% ಗೆ ಇಳಿಯಿತು, ಮತ್ತು ಮೊದಲ ಬಾರಿಗೆ ೧೦% ಗಿಂತ ಕೆಳಗಿಳಿಯಿತು.

ಇವುಗಳನ್ನೂ ನೋಡಿ 
 ಭ್ರಷ್ಟಾಚಾರ

ಉಲ್ಲೇಖಗಳು

ಸಂಪತ್ತಿನ ವಿಭಜನೆ
ಶಿವಾನಂದ ಪಾಟೀಲ

ಶಿವಾನಂದ  ಪಾಟೀಲರು ಪ್ರಸ್ತುತ ಬಸವನ ಬಾಗೇವಾಡಿ ವಿಧಾನಸಭಾ ಕ್ಷೇತ್ರದ ಶಾಸಕರು. ಇವರು ಮಾಜಿ ನಗರ ಸಭೆ ಅಧ್ಯಕ್ಷರು, ಡಿ.ಸಿ.ಸಿ ಬ್ಯಾಂಕಿನ ಅಧ್ಯಕ್ಷರು, ಉದ್ಯಮಿಗಳು ಹಾಗೂ ರಾಜಕೀಯ ಧುರೀಣರು.

ಶಿಕ್ಷಣ

ಶಿವಾನಂದ ಪಾಟೀಲರು ಬೆಳಗಾವಿಯ ಕೆ.ಎಲ್.ಈ. ಸಂಸ್ಥೆಯ ಜೆ.ಎನ್.ವೈದ್ಯಕೀಯ ಮಹಾವಿದ್ಯಾಲಯದಿಂದ 1981ರಲ್ಲಿ D.Pharm ಪದವಿ ಪಡೆದಿದ್ದಾರೆ.

ರಾಜಕೀಯ

 ವಿಜಯಪುರ ಡಿಸಿಸಿ ಬ್ಯಾಂಕ್ ಅಧ್ಯಕ್ಷರಾಗಿದ್ದರು.

 ಶಿವಾನಂದ ಪಾಟೀಲ ನಂತರ 1991ರಲ್ಲಿ ನಡೆದ ತಿಕೋಟಾ ವಿಧಾನಸಭೆ ಕ್ಷೇತ್ರದ ಉಪಚುನಾವಣೆಯಲ್ಲಿ ಮೊದಲ ಬಾರಿಗೆ ಜನತಾ ದಳದಿಂದ ಸ್ಪರ್ಧಿಸಿ ಸೋಲುಂಡಿದ್ದರು. 

 1992ರಲ್ಲಿ ವಿಜಯಪುರ ನಗರಸಭೆಯ ಅಧ್ಯಕ್ಷರಾಗಿದ್ದರು.

 1994ರಲ್ಲಿ ತಿಕೋಟಾ ವಿಧಾನಸಭೆ ಕ್ಷೇತ್ರದಿಂದ ಜನತಾ ದಳದಿಂದ ಆಯ್ಕೆಯಾಗಿದ್ದರು.  

 1999ರಲ್ಲಿ ತಿಕೋಟಾ ವಿಧಾನಸಭೆ ಕ್ಷೇತ್ರದಿಂದ ಪಕ್ಷ ಬದಲಿಸಿ ಬಿಜೆಪಿಯಿಂದ ಶಾಸಕರಾಗಿ ಆಯ್ಕೆಯಾದರು. 

 2004ರ ಚುನಾವಣೆಯಲ್ಲಿ ಪಕ್ಷಾಂತರ ಅಷ್ಟೇ ಅಲ್ಲ, ಕ್ಷೇತ್ರಾಂತರವನ್ನೂ ಮಾಡಿ ತಿಕೋಟಾ ವಿಧಾನಸಭೆ ಕ್ಷೇತ್ರವನ್ನು ಬಿಟ್ಟು ಅಲ್ಲದೇ, ಬಿಜೆಪಿಯನ್ನೂ ತೊರೆದು ಬಸವನ ಬಾಗೇವಾಡಿ ವಿಧಾನಸಭೆ ಕ್ಷೇತ್ರದಿಂದ ಕಾಂಗ್ರೆಸ್​ನಿಂದ ಆಯ್ಕೆಯಾದರು.

 2008ರಲ್ಲಿ ಬಸವನ ಬಾಗೇವಾಡಿ ವಿಧಾನಸಭೆ ಕ್ಷೇತ್ರದಿಂದ ಕಾಂಗ್ರೆಸ್ಸಿನಂದ ಪುನರಾಯ್ಕೆ ಬಯಸಿ, ಸ್ಪರ್ಧಿಸಿ ಬಿಜೆಪಿ ಅಭ್ಯರ್ಥಿ ಸಂಗಣ್ಣ ಬೆಳ್ಳುಬ್ಬಿ ವಿರುದ್ಧ ಸೋಲುಂಡರು. 

 2013ರಲ್ಲಿ ಬಸವನ ಬಾಗೇವಾಡಿ ವಿಧಾನಸಭೆ ಕ್ಷೇತ್ರದಿಂದ ಕಾಂಗ್ರೆಸನಿಂದ ಮತ್ತೆ ಸ್ಪರ್ಧಿಸಿ ಆಯ್ಕೆಯಾದರು.

 2018ರಲ್ಲಿ ಬಸವನ ಬಾಗೇವಾಡಿಯಿಂದ ಕಾಂಗ್ರೆಸ್​ನಿಂದ ಪುನರಾಯ್ಕೆಯಾಗಿ ಕಾಂಗ್ರೆಸ್-ಜೆಡಿಎಸ್ ಸಮ್ಮಿಶ್ರ ಸರಕಾರದಲ್ಲಿ ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಸಚಿವರಾಗಿದ್ದರು.

ಸಚಿವರು

ಬಸವಣ್ಣನ ತವರು ಬಸವನ ಬಾಗೇವಾಡಿ ಕ್ಷೇತ್ರದಿಂದ 3ನೇ ಬಾರಿಗೆ ಶಾಸಕರಾಗಿರುವ ಶಿವಾನಂದ ಪಾಟೀಲರು 2018ರಲ್ಲಿ ಎಚ್.ಡಿ.ಕುಮಾರಸ್ವಾಮಿ ಕಾಂಗ್ರೆಸ್-ಜೆಡಿಎಸ್ ಸಮ್ಮಿಶ್ರ ಸರ್ಕಾರದ ಸಂಪುಟದಲ್ಲಿ ಆರೋಗ್ಯ ಮತ್ತು ಕುಟುಂಬ ಕಲ್ಯಾಣ ಸಚಿವರಾಗಿದ್ದರು.

ವೈಯಕ್ತಿಕ ಜೀವನ

ಶ್ರೀಯುತರು ಭಾಗ್ಯಶ್ರೀ ಪಾಟೀಲರನ್ನು ಮದುವೆಯಾಗಿದ್ದು ಸತ್ಯಜೀತ್, ಸಂಯುಂಕ್ತಾ ಮತ್ತು ಸಂಪ್ರದಾ ಮೂವರು ಮಕ್ಕಳಿದ್ದು ವಿಜಯಪುರ ನಗರದಲ್ಲಿ ವಾಸವಾಗಿದ್ದಾರೆ.

ಉಲ್ಲೇಖಗಳು

ಕರ್ನಾಟಕದ ವಿಧಾನಸಭಾ ಸದಸ್ಯರು
ರಾಜಕಾರಣಿಗಳುಕರ್ನಾಟಕ ರಾಜಕಾರಣಿಗಳು
ಕ್ಲೌನ್ ಮೀನು

ಕ್ಲೌನ್ ಮೀನು (ಆಂಫಿಪ್ರಿಯನ್ಆಸಿಲೇರಿಸ್)  ಅಥವಾ  ಅನೆಮೋನ್ ಮೀನುಗಳು  ಸಮುದ್ರದ  ಮೀನುಗಳಲ್ಲೊ೦ದು  ವಿಧ. ಕ್ಲೌನ್ ಮೀನಿನ  30 ಪ್ರಭೇದಗಳು  ಪರಿಸರದಲ್ಲಿ  ಗುರುತಿಸಲ್ಪಟ್ಟಿವೆ. ಇವುಗಳು ಉಭಯಾವಲಂಭೀ ಜೀವಿಗಳಾಗಿವೆ. ಕ್ಲೌನ್ ಮೀನುಗಳು  ಸಾಮಾನ್ಯವಾಗಿ  ಹಳದಿ , ಕಿತ್ತಳೆ, ಕೆಂಪು ಅಥವಾ  ಕಪ್ಪುಬಣ್ಣ  ಮತ್ತು ಹಲವು  ಬಿಳಿ ಪಟ್ಟಿಗಳನ್ನು  ಹೊಂದಿರುತ್ತವೆ. ಇವುಗಳಲ್ಲಿ ಅತ್ಯಂತ ಉದ್ದದ ವಿಧದವು  15 – 16 cm ( 5.9 – 6.3 in ) ಆಗಿದ್ದು, ಅತ್ಯ೦ತ  ಚಿಕ್ಕವು  7.8 ( 2.8 – 3.1 in ) ಉದ್ದ ಬೆಳೆಯಬಲ್ಲವು.

ವಿಂಗಡನೆ  ಮತ್ತು  ಆವಾಸಗಳು 
ಕ್ಲೌನ್ ಮೀನುಗಳು ಬೆಚ್ಚನೆಯ ನೀರಿಗೆ ಹೊಂದಿಕೊಂಡಿವೆ ಹಾಗಾಗಿ ಇವುಗಳು  ಹಿಂದೂಮಹಾಸಾಗರ, ಫೆಸಿಫಿಕ್ ಮಹಾಸಾಗರ, ದೊಡ್ಡ ಹವಳದಬಂಡೆ  ಮತ್ತು  ಕೆಂಪು ಸಾಗರಗಳಲ್ಲಿ ಕಂಡುಬರುತ್ತವೆ. ಕ್ಲೌನ್ ಮೀನುಗಳು ಆಳವಿಲ್ಲದ ಸಮುದ್ರದ ತಳಗಳಲ್ಲಿ ಹವಳದ ಬಂಡೆಗಳ ನಡುವೆ ಜೀವಿಸುತ್ತವೆ. ಅಂಟ್ಲಾಟಿಕ್ ಸಾಗರಗಳಲ್ಲಿ ಯಾವುದೇ ಕ್ಲೌನ್ ಮೀನುಗಳು  ಕಂಡುಬಂದಿಲ್ಲ.

ಪರಿಶತ್ತು 
ಕ್ಲೌನ್ ಮೀನುಗಳು ಮಿಶ್ರಹಾರಿ. ಇವುಗಳು ಸಮುದ್ರದ ಅನಿಮೊನ್ -ಗಳೊಂದಿಗೆ ಉಭಯಾವಲಂಬಿ ಜೀವನ ನಡೆಸುತ್ತವೆ. ಇದರ ಮಲ ಅನಿಮೊನ್ ಗೆ  ಗೊಬ್ಬರದಂತೆ ಪೋಷಕಾ೦ಶವನ್ನು  ನೀಡುತ್ತದೆ ಮತ್ತು  ಅನಿಮೊನ್-ಗಳನ್ನು ಮತ್ತು ಅನಿಮೊನ್ ನ  ಮಲವನ್ನು ಕ್ಲೌನ್ ಮೀನುಗಳು ಆಹಾರವಾಗಿ ಸೇವಿಸುತ್ತವೆ.  ಕ್ಲೌನ್ ಮೀನುಗಳ  ಪ್ರಾರ೦ಭದಲ್ಲಿ  ಸೀಗ್ಡಿಯನ್ನು  ಸೇವಿಸುತ್ತವೆ .

ಸಂತಾನೊತ್ಪತ್ತಿ
ಕ್ಲೌನ್ ಮೀನುಗಳ  ಗುಂಪಿನಲ್ಲಿನ-ಮೀನುಗಳು  ಒಂದು ನಿರ್ದಿಷ್ಟ ಕ್ರಮ-ಶ್ರೇಣೀಕರಣಕ್ಕೆ ಒಳಪಟ್ತಿರುತ್ತವೆ. .ಶ್ರೇಣಿಯಲ್ಲಿ ಅತ್ಯಂತ ಪ್ರಮುಖವಾದದ್ದು ಹೆಣ್ಣು ಕ್ಲೌನ್ ಮೀನು ಅದರನಂತರದ ಸ್ಥಾನದಲ್ಲಿ ಸಂತಾನೋತ್ಪತ್ತಿಯಲ್ಲಿ ಭಾಗವಹಿಸುವ ಗಂಡು ಪ್ರಮುಖ ವಾಗಿರುತ್ತದೆ . ಗುಂಪಿನಲ್ಲಿ ಪ್ರಮುಖ ಗಂಡು ಮತ್ತು ಪ್ರಮುಖ ಹೆಣ್ಣು ಮಾತ್ರ ಸಂತಾನೋತ್ಪತ್ತಿಯಲ್ಲಿ ತೊಡಗಲು ಸಾಧ್ಯ. ಅದು ಬಾಹ್ಯ ಫಲೀಕರಣದ ಮೂಲಕ ನಡೆಯುತ್ತದೆ. ಕ್ಲೌನ್ ಮೀಗಳು ಲಿಂಗ ಬದಲಾವಣೆಗೊಳ್ಳಬಲ್ಲವು. ಹುಟ್ಟಿನಲ್ಲಿ ಎಲ್ಲ ಕ್ಲೌನ್ ಮೀನುಗಳು ಗಂಡುಗಳಾಗಿ ಹುಟ್ಟುತ್ತವೆ. ಒಂದು ಗುಂಪಿನಲ್ಲಿನ ಹೆಣ್ಣು ಕ್ಲೌನ್ ಮೀನು ಸತ್ತುಹೋದರೆ  ಅಥವಾ  ಗುಂಪಿನಿಂದ ಕಳೆದುಹೋದರೆ ಅತ್ಯಂತ  ದೊಡ್ಡ  ಗಂಡು ಕ್ಲೌನ್ ಮೀನು ಹೆಣ್ಣಾಗಿ  ಲಿಂಗ ಪರಿವರ್ತನೆಯಾಗುತ್ತದೆ . ಉಳಿದ ಗಂಡುಗಳ ಸ್ಥಾನವು ಶ್ರೇಣಿಯಲ್ಲಿ ಒಂದುಮಟ್ಟ ಹೆಚ್ಚುತ್ತದೆ . ಕ್ಲೌನ್ ಮೀನುಗಳು ತಮ್ಮ ಮೊಟ್ಟೆಗಳನ್ನು ಸಮತಟ್ಟದ ಮತ್ತು ತಮ್ಮ ವಾಸಸ್ಥಾನದ ಸಮೀಪದಲ್ಲಿಡುತ್ತವೆ . ಹುಣ್ಣಿಮೆಯ ದಿನದಲ್ಲಿ ಕ್ಲೌನ್ ಮೀನುಗಳು ಸಂತಾನೊತ್ಪತ್ತಿ  ನಡೆಸುತ್ತವೆ . ಅವುಗಳ ಪ್ರಭೇದಗಳ ಅನುಸಾರವಾಗಿ ಅವುಗಳು  100 ರಿಂದ  1000 ಮೊಟ್ಟೆಗಳನ್ನಿಡಬಹುದು . ಗಂಡು ಕ್ಲೌನ್ ಮೀನು ಮೊಟ್ಟೆಗಳನ್ನು ರಕ್ಷಿಸುತ್ತವ ಹೊಣೆ ಹೊತ್ತಿರುತ್ತವೆ. 6 – 10 ದಿನಗಳಲ್ಲಿ ಮೊಟ್ಟೆ ಗಳು ಮುಸ್ಸಂಜೆಯ ನಂತರದ  2 ಗಂಟೆಗಳಲ್ಲಿ, ಕತ್ತಲಲ್ಲಿ ಒಡೆಯತ್ತವೆ.

ರೂಪವಿಜ್ಞಾನದಲೀನ ವೈವಿದ್ಯತೆ

Notes

References
ಸ್ಥಳ

ಭೂಗೋಳ ಶಾಸ್ತ್ರದಲ್ಲಿ ಸ್ಥಳ ಅಥವಾ ಜಾಗ ಪದಗಳನ್ನು ಭೂಮಿಯ ಮೇಲ್ಮೈ ಮೇಲಿನ ಅಥವಾ ಬೇರೆಡೆಯ ಒಂದು ಬಿಂದು ಅಥವಾ ಪ್ರದೇಶವನ್ನು ಗುರುತಿಸಲು ಬಳಸಲಾಗುತ್ತದೆ. ಸ್ಥಳ ಪದವು ಸಾಮಾನ್ಯವಾಗಿ ಹೆಚ್ಚಿನ ಪ್ರಮಾಣದ ನಿಶ್ಚಿತತೆಯನ್ನು ಸೂಚಿಸುತ್ತದೆ. ಹಲವುವೇಳೆ ಜಾಗ ಪದವು ಅಸ್ಪಷ್ಟ ಗಡಿರೇಖೆಯಿರುವ ಘಟಕವನ್ನು ಸೂಚಿಸುತ್ತದೆ ಮತ್ತು ಜ್ಯಾಮಿತಿಗಿಂತ ಹೆಚ್ಚಾಗಿ ಸ್ಥಳ ಗುರುತು ಮತ್ತು ಸ್ಥಳಭಾವದ ಮಾನವ ಅಥವಾ ಸಾಮಾಜಿಕ ಲಕ್ಷಣಗಳ ಮೇಲೆ ಅವಲಂಬಿಸುತ್ತದೆ.

ಸಾಪೇಕ್ಷ ಸ್ಥಳವನ್ನು ಮತ್ತೊಂದು ಸ್ಥಾನದಿಂದ ಸ್ಥಳಾಂತರ ಎಂದು ವಿವರಿಸಲಾಗುತ್ತದೆ. ಒಂದು ಉದಾಹರಣೆ ಎಂದರೆ "ಸಿಯಾಟಲ್‍ನಿಂದ ೩ ಮೈಲಿ ವಾಯವ್ಯಕ್ಕೆ". ಒಂದು ಸ್ಥಳ, ವಾಸಸ್ಥಳ, ಅಥವಾ ಜನರಿರುವ ಪ್ರದೇಶವು ಸುನಿರ್ದಿಷ್ಟ ಹೆಸರನ್ನು ಹೊಂದಿರುವ ಸಾಧ್ಯತೆ ಇರುತ್ತದೆ ಆದರೆ ಸುನಿರ್ದಿಷ್ಟವಲ್ಲದ ಗಡಿಯು ಸಂದರ್ಭಕ್ಕೆ ತಕ್ಕಂತೆ ಬದಲಾಗುತ್ತದೆ. ಉದಾಹರಣೆಗೆ, ಲಂಡನ್ ಒಂದು ಕಾನೂನುಬದ್ಧ ಗಡಿಯನ್ನು ಹೊಂದಿದೆ, ಆದರೆ ಇದು ಸಾಮಾನ್ಯ ಬಳಕೆಯೊಂದಿಗೆ ಸಂಪೂರ್ಣವಾಗಿ ಹೊಂದುವ ಸಾಧ್ಯತೆಯಿರುವುದಿಲ್ಲ. ಒಂದು ಪಟ್ಟದೊಳಗಿನ ಒಂದು ಪ್ರದೇಶ, ಉದಾಹರಣೆಗೆ ಲಂಡನ್‍ನಲ್ಲಿ ಕೋವೆಂಟ್ ಗಾರ್ಡನ್ ಕೂಡ ಅದರ ವಿಸ್ತಾರದ ಸಂಬಂಧ, ಬಹುತೇಕ ಯಾವಾಗಲೂ ಸ್ವಲ್ಪ ಅಸ್ಪಷ್ಟತೆಯನ್ನು ಹೊಂದಿರುತ್ತದೆ. ನಿರ್ದಿಷ್ಟ ಸ್ಥಳವನ್ನು ಕಾರ್ಟೇಸಿಯನ್ ನಿರ್ದೇಶಾಂಕ ವ್ಯವಸ್ಥೆಯಲ್ಲಿ ಅಕ್ಷಾಂಶ ಮತ್ತು ರೇಖಾಂಶದ ನಿರ್ದಿಷ್ಟ ಜೋಡಿಯನ್ನು ಬಳಸಿ ಹೆಸರಿಸಲಾಗುತ್ತದೆ - ಉದಾಹರಣೆಗೆ, ಗೋಳಾಕಾರದ ನಿರ್ದೇಶಾಂಕ ವ್ಯವಸ್ಥೆ ಅಥವಾ ಅಂಡಾಭ ಆಧಾರಿತ ವ್ಯವಸ್ಥೆಯಲ್ಲಿ. ಉದಾಹರಣೆಗೆ, ವೆನೆಜ಼ುಯೇಲಾದಲ್ಲಿನ ಮಾರಾಕಾಯ್ಬೊ ಸರೋವರದ ಸ್ಥಾನವನ್ನು ಸರಿಸುಮಾರಾಗಿ 9.80°N (ಅಕ್ಷಾಂಶ), 71.56°W (ರೇಖಾಂಶ) ಸ್ಥಳ ಎಂದು ವ್ಯಕ್ತಪಡಿಸಬಹುದು. ಆದರೆ, ಇದು ಕೇವಲ ಒಂದು ರೀತಿಯಾಗಿದೆ. ಪರ್ಯಾಯ ರೀತಿಗಳೂ ಇವೆ ಉದಾಹರಣಗೆ ಜಿಯೊ ಹ್ಯಾಕ್.

ಆದರೆ ನಿರ್ದಿಷ್ಟ ಸ್ಥಳವು ಬಹಳ ಸ್ವಲ್ಪವೇ ನೈಜ ಅರ್ಥದ ಪದವಾಗಿದೆ, ಏಕೆಂದರೆ ಯಾವುದೇ ಸ್ಥಳವನ್ನು ಬೇರೆ ಯಾವುದಕ್ಕಾದರೂ ಸಾಪೇಕ್ಷವಾಗಿ ವ್ಯಕ್ತಪಡಿಸಬೇಕಾಗುತ್ತದೆ. ಉದಾಹರಣೆಗೆ, ರೇಖಾಂಶವೆಂದರೆ ಪ್ರಧಾನ ಮಧ್ಯಾಹ್ನ ರೇಖೆಯ ಪೂರ್ವದ ಅಥವಾ ಪಶ್ಚಿಮದ ಕೋನಮಾನಗಳ ಸಂಖ್ಯೆಯಾಗಿದೆ. ಪ್ರಧಾನ ಮಧ್ಯಾಹ್ನರೇಖೆಯು ಗ್ರೀನ್‍ವಿಚ್, ಲಂಡನ್ ಮೂಲಕ ಸಾಗಲು ಯಾದೃಚ್ಛಿಕವಾಗಿ ಆರಿಸಲಾಗುವ ಒಂದು ರೇಖೆ. ಹಾಗೆಯೇ, ಅಕ್ಷಾಂಶವೆಂದರೆ ಸಮಭಾಜಕ ರೇಖೆಯ ಉತ್ತರಕ್ಕೆ ಅಥವಾ ದಕ್ಷಿಣಕ್ಕೆ ಇರುವ ಕೋನಮಾನಗಳ ಸಂಖ್ಯೆಯಾಗಿದೆ. ಅಕ್ಷಾಂಶ ಮತ್ತು ರೇಖಾಂಶಗಳನ್ನು ಈ ರೇಖೆಗಳಿಗೆ ಸಾಪೇಕ್ಷವಾಗಿ ವ್ಯಕ್ತಪಡಿಸಲಾಗುವುದರಿಂದ, ಅಕ್ಷಾಂಶ ಮತ್ತು ರೇಖಾಂಶದಲ್ಲಿ ವ್ಯಕ್ತಪಡಿಸಲಾಗುವ ಸ್ಥಳವು ವಾಸ್ತವವಾಗಿ ಒಂದು ಸಾಪೇಕ್ಷ ಸ್ಥಳವಾಗಿದೆ.

ಉಲ್ಲೇಖಗಳು

ನಕ್ಷಾಶಾಸ್ತ್ರ
ಬೇಗೂರು ಕೋಟೆ ಶಿಲಾಶಾಸನ

{
  "type": "Feature",
  "geometry": { "type": "Point", "coordinates": [77.6231483, 12.8710993] },
  "properties": {
    "title": "",
    "description": "",
    "marker-symbol": "museum",
    "marker-size": "large",
    "marker-color": "0050d0"
  }
}
ಬೇಗೂರು ಕೋಟೆ ಶಿಲಾಶಾಸನವು ಬೆಂಗಳೂರಿನ ಬೇಗೂರಿನಲ್ಲಿರುವ ಕೋಟೆಯ ಚಾವಡಿಯ ಎರಡನೆಯ ಬಾಗಿಲಿನ ಬಲಭಾಗದಲ್ಲಿ ಇದೆ. ಈ ಶಾನಸ ಸುಮಾರು ಕ್ರಿ.ಶ ೯೫೦ರಲ್ಲಿ ಸ್ಥಾಪನೆಯಾಗಿದೆ. ಇದರ ಗಾತ್ರ 3 x 4’. ಇದು ಕನ್ನಡ ಲಿಪಿಯಲ್ಲಿ ಇದೆ.

ಶಾಸನ ಪಠ್ಯ 

ಎಪಿಗ್ರಾಫಿಯ ಕರ್ನಾಟಿಕದ ಒಂಭತ್ತನೇ ಸಂಪುಟದಲ್ಲಿ ಈ ಶಾಸನವು BN93 ಸಂಖ್ಯೆಯಡಿ ದಾಖಲಾಗಿರುವ ಪಠ್ಯ ಈ ರೀತಿ ಇದೆ. 

ಅದೇ ಗ್ರಾಮದ ಕೋಟೆಯಲ್ಲಿ 2ನೇ ಬಾಗಿಲ ಬಲಭಾಗದ ಜಗಲಿಗೆ ಶೇರಿದ ಕಲ್ಲಿನಲ್ಲಿ

(ಮೇಲ್ಭಾಗ ಹೋಗಿದೆ)

…...ನಾಯ
ಪಮ್ರ್ಮಣನ್ದಿ
ಭಟ್ಟಾರಕರುರ
ವಿಕಾನ್ತಿ ರಸಿನ್ಥಾ
ನ್ತಿಯರಪ್ಪಮಂಕ
ಬ್ಭೆಕನ್ತಿಯರ್
…..
...ದ್ಧಾನ್ತನಿಲ್ಲಿಸಿದ
ಮಂಗಳ…

ಅರ್ಥ 
.. .. .. Parmmanandi-bhattaaraka had this stone set up for Ravikanti-siddhanti, who was Mankabbe-kanti

ಉಲ್ಲೇಖ

ಹೊರಕೊಂಡಿಗಳು
ಕಲ್ಲು ಕತೆಯ ಹೇಳಿದೆ!, ಉದಯವಾಣಿ, ೧೯ಮೇ೨೦೧೮
Inscription stones of city now on Google Maps, K.Sarumathi, The Hindu, 19May2018
Inscription Stone of Bangalore, A physical verification project by Uday Kumar P L

ಬೆಂಗಳೂರಿನ ಶಿಲಾಶಾಸನಗಳು